Diari Oficial de la Generalitat Valenciana


Sumari del DOGV 7266, del 05-05-2014 (2014/3219)

RESOLUCIÓ de 24 de març de 2014, de la Subdirecció General de Relacions Laborals, de la Direcció General de Treball, Cooperativisme i Economia Social, per la qual es disposa el registre i la publicació del text del conveni col·lectiu de l'empresa Eulen, SA, División de Servicios Auxiliares, a les províncies d'Alacant i València. (Codi: 08308539014971).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7266

Data del DOGV
:   05-05-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/3219


Data del document
:   24-03-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 24 de març de 2014, de la Subdirecció General de Relacions Laborals, de la Direcció General de Treball, Cooperativisme i Economia Social, per la qual es disposa el registre i la publicació del text del conveni col·lectiu de l'empresa Eulen, SA, División de Servicios Auxiliares, a les províncies d'Alacant i València. (Codi: 94249624465659). [2014/3219]  
Vist el text del Conveni col·lectiu de l'empresa Eulen, SA, División de Servicios Auxiliares, a les províncies d'Alacant i València, subscrit per la comissió negociadora, la qual està integrada per representants de l'empresa, i per part dels treballadors, per representants unitaris dels sindicats CSI-CSIF i UGT, i de conformitat amb el que disposen l'art. 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball; i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències que hi transferix el Reial Decret 4105/82, de 29 de desembre, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text del conveni.  
  
Segon  
Disposar la seua publicació en el Diari Oficial de la Comunitat Valenciana.  
  
València, 24 de març de 2014.- El subdirector general de Relacions Laborals: Reyes Maximiliano Coronado Coronado.  
  
  
Conveni col·lectiu empresa Eulen, SA, Divisió Servicis Auxiliars, en les províncies d'Alacant i València  
  
CONVENI 2012-15  
  
CAPÍTOL I  
Objecte i àmbit  
  
Article 1. Àmbit funcional i personal  
El present conveni col·lectiu serà aplicable a les relacions laborals entre l'empresa Eulen, SA i els seus treballadors i treballadores, dedicats conjuntament a prestar els seus servicis externs dins de les activitats que es preveuen o es puguen preveure en l'objecte social de la seua divisió de Servicis Auxiliars, així com els propis estructurals de l'entitat.  
  
  
Article 2. Àmbit territorial  
El present conveni serà aplicable en tot els servicis que gestione l'empresa Eulen, SA (divisió de Servicis Auxiliars) en les províncies de València i Alacant.  
  
Article 3. Àmbit temporal i denúncia  
El present conveni tindrà vigor des de l'1 de gener de l'any 2012 fins al 31 de desembre de l'any 2015, incloent-hi ambdós, i es prorrogarà d'any en any per reconducció tàcita si no existix cap denúncia formulada per qualsevol de les parts que, si és el cas, haurà de ser notificada a l'altra per escrit, amb una antelació mínima de 30 dies naturals abans del seu venciment. En cas que no existisca cap denúncia i opere la pròrroga, quedaran vigents tant les clàusules normatives com les obligacionals.  
  
Article 4. Principi d'igualtat  
El present conveni, la seua interpretació i la seua aplicació es regixen pel principi d'igualtat i de no-discriminació per raons personals que consagren l'article 14 de la Constitució i el 17.1 de l'Estatut dels Treballadors, i molt especialment pel principi d'igualtat efectiva de dones i hòmens que ha desenrotllat la Llei Orgànica 3/2007, de 22 de març, les previsions de la qual es consideren referència interpretativa primordial del present conveni col·lectiu.  
Totes les referències en el text del conveni a treballador o empleat, treballadors o empleats i operari o operaris, es consideraran efectuades indistintament a les persones, home o dona, que treballen en les empreses compreses en l'àmbit funcional expressat en l'article 3.  
  
  
Article 5. Unitat de conveni i vinculació a la totalitat  
Les condicions pactades formen un tot orgànic i indivisible i, als efectes de la seua aplicació pràctica, seran considerades globalment.  
En cas que l'autoritat o òrgan competent, en l'exercici de les competències que li són pròpies, declare la nul·litat d'alguna de les clàusules del present conveni, les parts es comprometen a renegociar-les de manera que es mantinga l'equilibri general del conveni.  
  
  
Article 6. Compensació i absorció  
Les condicions salarials que s'establisquen per damunt, a partir de l'entrada en vigor del present conveni, seran compensables i absorbibles. La compensació i/o absorció operarà només entre conceptes salarials entre si, qualsevol que en siga la naturalesa, o entre extrasalarials entre si, també qualsevol que en siga la naturalesa.  
Com que les condicions d'este conveni col·lectiu són mínimes, es respectaran les condicions superiors implantades amb anterioritat, examinades en el seu conjunt i en còmput anual.  
  
Article 7. Comissió paritària  
1. Se constituïx una comissió paritària per a la interpretació i aplicació del present conveni que estarà integrada per sis membres de la representació sindical i el mateix nombre de la representació de l'empresa. Tots els sindicats firmants estaran representats en la comissió paritària almenys amb un representant; la resta de llocs es cobriran en proporció de la representativitat de cada sindicat firmant.  
  
2. La comissió fixa com a seu de les reunions indistintament els locals de l'empresa de les seues delegacions d'Alacant i València, síties respectivament en el carrer del Transport, número 13 (polígon industrial Babel), 03142 d'Alacant i en el carrer de l'Algepser, número 40-42, 46639 de Paterna (València). Ambdós parts consensuaran en cada convocatòria de reunió el lloc en què se celebrarà.  
3. La comissió es reunirà, després que la convoque qualsevol dels components per mitjà d'una comunicació fefaent (una carta certificada, un burofax o un altre mitjà que l'acredite), almenys amb set dies d'antelació a la celebració de la reunió. S'adjuntarà un escrit a la comunicació en el qual es plantejarà de manera clara i precisa la qüestió objecte d'interpretació.  
4. Perquè les reunions siguen vàlides, després de ser convocades, hi haurà d'assistir, com a mínim, un membre per part de l'empresa i el 50 per cent de la representació sindical anteriorment descrita.  
5. La comissió paritària prendrà els acords per majoria simple de vots de cada una de les representacions.  
6. S'acorda expressament que el pronunciament de la comissió paritària tindrà caràcter vinculant quan les qüestions derivades de la interpretació o aplicació del present conveni hi siguen sotmeses per ambdós parts, sempre que el pronunciament es produïsca per unanimitat dels membres assistents a la comissió paritària. El dit pronunciament serà incorporat en el text del conveni següent, en virtut de la redacció que s'acorde en el moment en què es negocie.  
  
7. Són funcions de la comissió paritària les següents:  
a. Interpretació de la totalitat dels articles d'este conveni.  
b. Celebració d'actes de conciliació preceptiva en la interposició de conflictes col·lectius que suposen la interpretació de les normes del present conveni.  
c. Seguiment de l'aplicació del que s'ha pactat.  
d. Les funcions previstes en l'article 83.2 de l'Estatut dels Treballadors relatives al procediment d'inaplicació en l'empresa de les condicions de treball previstes en este conveni.  
8. Las parts podran utilitzar els servicis d'un assessor per cada una de les organitzacions assistents.  
  
CAPÍTOL II  
Organització del treball  
  
Article 8. Principis generals  
1. L'organització pràctica del treball, amb subjecció a este conveni col·lectiu i a la legislació vigent, és una facultat exclusiva de la direcció de l'empresa, d'acord amb el que s'ha previst legalment i convencionalment.  
2. En desenrotllament del que disposa el paràgraf anterior, la direcció de l'empresa, a títol enunciatiu que no limitador, tindrà les facultats següents:  
a) Assignar als treballadors i treballadores les tasques, els torns i els centres o llocs de treball necessaris en cada moment.  
b) La determinació i exigència d'una activitat i un rendiment a cada treballador o treballadora i/o el lloc de treball.  
c) La fixació de normes i procediments de treball que garantisquen la realització òptima i amb seguretat dels servicis propis de l'activitat. A tall d'exemple: relacions amb la clientela, uniformes, impresos per a omplir, etc.  
d) L'exigència d'atenció, de prudència i de responsabilitat així com de pulcritud, de bon ús i de vigilància dels efectes, les robes, els útils i la resta d'elements que componguen l'equip personal i el necessari per al servici.  
e) La mobilitat i la redistribució del personal de l'empresa, típiques de l'activitat, per mitjà de l'establiment dels canvis de llocs de treball, dels desplaçaments i del trasllat que exigisquen o convinguen a les necessitats de l'organització de la producció, d'acord amb les condicions pactades en este conveni i respectant la legislació vigent.  
  
f) L'assignació de llocs de treball, de jornades i de clients dins del grup professional respectant la legislació vigent.  
g) La realització de les modificacions en els mètodes de treball i el canvi de funcions.  
 La representació legal dels treballadors serà informada i consultada sobre les decisions de l'empresa que puguen provocar canvis rellevants quant a l'organització del treball.  
h) L'assignació del mitjà de transport en els termes de l'article 14.  
  
i) L'assignació d'equips de protecció individuals o col·lectius.  
j) La fixació d'una fórmula de càlcul de la retribució de manera clara i senzilla, de manera que els treballadors i les treballadores puguen comprendre-la fàcilment, inclús en els casos en què s'aplique un sistema de remuneració variable per quantitat o qualitat de treball.  
k) Verificar l'estat de malaltia o d'accident del treballador o treballadora que l'al·lega per a justificar les seues faltes d'assistència al treball per mitjà d'un reconeixement a càrrec del personal mèdic. La negativa del treballador o treballadora al dit reconeixement podrà determinar la suspensió dels drets econòmics que puguen existir a càrrec de l'empresa per les dites situacions.  
3. L'empresari podrà adoptar les mesures de vigilància i control que estime més oportunes per a verificar el compliment per part del treballador, de les seues obligacions i dels seus deures laborals, sempre que a l'adoptar-les i aplicar-les guarde la consideració deguda a la seua dignitat com a persona.  
  
CAPÍTOL III  
CLASSIFICACIÓ DEL PERSONAL  
  
Secció 1. Classificació segons la permanència  
  
Article 9. Contractació  
La contractació de treballadors s'ajustarà a les normes legals generals sobre la tipologia, la naturalesa, la modalitat i les classes de contractes vigents en cada moment.  
Així mateix, les parts accepten el sistema de comunicacions telemàtiques certificades com a sistema vàlid, legítim i eficaç per a dur a terme la contractació, la modificació i la comunicació durant el desenrotllament de les relacions laborals. Així, en les relacions laborals concertades a través del dit sistema no serà necessària l'estampació de la firma en cap document en paper; seran plenament eficaços i tindran tots els seus efectes el consentiment i les manifestacions de voluntat atorgades per mitjà de la comunicació telemàtica, sempre que existisca consentiment del treballador, en pacte individual o col·lectiu, per a l'acceptació del dit sistema.  
De la mateixa manera, les parts accepten el sistema de firma biomètrica digital com a sistema vàlid, legítim i eficaç per a dur a terme la contractació, la modificació i la comunicació durant el desenrotllament de les relacions laborals.   
L'empresa assumix el compromís de remoure els obstacles que impliquen la pervivència de qualsevol tipus de discriminació a fi d'oferir condicions d'igualtat efectiva entre dones i hòmens en l'accés a la cobertura de vacants de contractacions que es puguen produir i de promoció del gènere que estiga en minoria en el grup professional oferit per l'empresa.  
A banda d'això, i en matèria de contractació temporal, s'establix el següent:  
  
A. CONTRACTE DE TREBALL EN PRÀCTIQUES  
Podrà concertar-se un contracte en pràctiques amb les persones que estiguen en possessió de les titulacions que, segons la legislació vigent en cada moment (art. 11.1 ET), els habiliten per a llocs de treball que permeten l'obtenció de la pràctica professional adequada al nivell d'estudis o de formació cursats.  
Quan el contracte s'estipule en pràctiques, la retribució en el primer any no podrà ser inferior al 60 per cent de la fixada per a un treballador o treballadora que exercisca el mateix lloc de treball o un d'equivalent. Durant el segon any no podrà ser inferior al 75 per cent. En qualsevol cas, l'aplicació dels percentatges esmentats tindrà com a límit el fet que el conjunt de la remuneració del treballador i/o treballadora no pot ser inferior al salari mínim interprofessional.  
El període de prova per als contractes en pràctiques concertats amb treballadors o treballadores a partir de l'entrada en vigor d'este conveni, serà el que corresponga d'acord amb el que establix l'article 10 del conveni.  
  
B. CONTRACTE DE TREBALL PER A LA Formació I L'APRENENTATGE  
Quan s'estipule un contracte per a la formació i l'aprenentatge, la retribució es fixarà en proporció al temps de treball efectiu, d'acord amb el que establix el conveni col·lectiu per a un treballador o treballadora contractats en el mateix lloc a temps complet, i amb el límit mínim del salari mínim interprofessional, també en proporció al temps de treball efectiu.  
  
C. CONTRACTE DE TREBALL EVENTUAL  
És personal eventual el que ha sigut contractat en ocasió de prestar servicis per a atendre les exigències circumstancials del mercat, l'acumulació de tasques o l'excés de comandes, fins i tot si es tracta de l'activitat normal de l'empresa. Es considerarà una causa que empara la concertació d'este tipus de contracte per una eventualitat derivada de circumstàncies de la producció, entre altres, la prestació de servicis per obertura d'un centre de treball o la prestació inicial de servicis o d'una unitat de qualsevol d'estos.  
Els contractes concertats amb esta modalitat podran tindre la duració màxima establida legalment o la que, si és el cas, establisca el conveni col·lectiu sectorial aplicable a l'activitat o al servici en qüestió, d'acord amb el que establix la disposició addicional segona del present conveni col·lectiu.  
  
D. CONTRACTE DE TREBALL PER OBRA O SERVICI DETERMINAT  
Es considera contracte per obra o servici determinat el que, tot i ser relatiu a l'activitat normal de l'empresa, es realitza per a atendre una ruta, una contracta, una subcontracta o una adjudicació específiques o una part d'estes, o una tasca o servici concrets o una part d'estos, sempre que així s'estipule en el contracte laboral escrit.  
Els contractes concertats amb esta modalitat podran tindre la duració màxima establida legalment o la que, si és el cas, establisca el conveni col·lectiu sectorial aplicable a l'activitat o servici en qüestió, d'acord amb el que establix la disposició addicional segona del present conveni col·lectiu.  
Si, per necessitats d'organització de l'empresa, el personal contractat per servici o obra ha de ser assignat a un altre o a una altra diferent d'aquell o aquells per als quals es va contractar, no perdrà la seua condició de contractat per obra o servici determinat sempre que el canvi de lloc no es prolongue més de dos mesos consecutius o més de seixanta dies laborables alterns en el termini de nou mesos.  
Este tipus de contracte quedarà resolt quan finalitze el contracte mercantil o el servici contractat, la ruta, el servici o la tasca o es resolga la contracta, la subcontracta o l'adjudicació o la part d'estes per a la qual es va concertar.   
En cas de finalització, rescissió, disminució o resolució parcial de la contracta i/o del servici contractat, així com la seua novació amb reducció del volum de servicis que es prestaran, es produirà automàticament una extinció del nombre precís dels contractes de treball d'obra o servici del personal destinat al servici i/o a la contracta.  
L'extinció dels contractes laborals de servici o obra seguirà l'orde de menor a major antiguitat en plantilla dins, si és el cas, del torn i/o de l'activitat a què afecte la rescissió mercantil mencionada. En cas que dos o més treballadors o treballadores tinguen la mateixa antiguitat, tindran preferència per a la seua permanència en l'empresa els que tinguen càrregues familiars majors.  
  
E. CONTRACTE DE TREBALL D'INTERINITAT  
És el que es concerta per a substituir un treballador de l'empresa amb dret a reserva de lloc de treball durant la seua absència, entre altres, per les situacions següents: mutu acord de les parts, causes consignades en el contracte vàlidament, incapacitat temporal, maternitat, paternitat, risc per a l'embaràs, risc per a la lactància, excedència per a atendre els fills, excedència per càrrec públic o funcions sindicals d'àmbit provincial o superior, excedència forçosa, descansos, permisos, vacacions, compliment de sancions i la resta de situacions que habiliten la subscripció d'esta modalitat contractual.  
   
Secció 2. Classificació segons la funció  
  
Article 10. Classificació professional  
El personal inclòs en l'àmbit d'aplicació del present conveni serà classificat tenint en compte els seus coneixements, la seua experiència, els seu grau d'autonomia, la seua responsabilitat i la seua iniciativa.  
Esta classificació té per objecte aconseguir una estructura professional, d'acord amb les necessitats de l'empresa, que facilite la millor integració de tot el col·lectiu en les tasques productives i millore la seua adequació en tot moment a un lloc de treball, per mitjà de la formació oportuna.  
La classificació del personal consignada en el present conveni col·lectiu és merament enunciativa, no limitadora; no suposa l'obligació de tindre proveïts tots els grups professionals enumerats, si les necessitats dels respectius servicis gestionats no ho requerixen.  
Així mateix, donada l'evolució de les activitats en Eulen, SA, Servicis Auxiliars, es podrà produir l'assignació d'activitats, tasques o funcions noves dins dels respectius grups professionals. La direcció de l'empresa informarà la representació legal dels treballadors de tota esta evolució.   
No són tampoc exhaustives les distintes comeses assignades a cada grup professional, perquè qualsevol treballador o treballadora inclòs en l'àmbit d'este conveni està obligat a efectuar tots els treballs i operacions que li ordenen els seus superiors, dins de les comeses generals i connexes de la seua competència i sense detriment de la seua dignitat professional.  
Per a la realització de treballs d'un grup professional superior o inferior, caldrà ajustar-se al que disposa l'article 39.2 de l'Estatut dels Treballadors. Des del moment mateix en què un treballador o treballadora realitze les funcions prevalents d'un determinat grup, haurà de ser remunerat d'acord amb el nivell retributiu que se li assigna a este grup, tot això sense perjuí de les normes reguladores dels treballs d'un grup professional superior o inferior i el respecte a les titulacions exigides.  
La classificació expressa en funcions per a possibles ascensos no podrà superar el temps establit com a període de prova previst per al grup professional les noves funcions del qual s'assignen.  
El desenrotllament de qualsevol funció respectarà les normes de seguretat i de salut en el treball. En este sentit, si l'empleat observa alguna circumstància que puga ocasionar un accident haurà de comunicar-ho adequadament i immediatament al cap.  
De conformitat amb el que establix l'article 39 de l'Estatut dels Treballadors, les empreses podran encomanar als treballadors o treballadores qualssevol funcions de les que es preveuen dins del grup professional en què es troben enquadrats.  
Als efectes de determinar la mobilitat funcional a què es referix el paràgraf anterior, les parts establixen la classificació professional que s'especifica a continuació:  
  
CLASSIFICACIÓ PROFESSIONAL  
GRUP D'INICIACIÓ PROFESSIONAL  
Criteris generals. Els treballadors i treballadores que pertanyen a este grup realitzen tasques que s'executen amb un grau de dependència alt, clarament establides, amb esforç físic i/o atenció, per a les quals no cal formació específica i que necessiten un període d'adaptació.  
  
Formació. En general, coneixements de formació elemental.  
  
La finalitat i objectiu del grup d'iniciació es dirigix a treballadors i treballadores que s'incorporen per mitjà d'un contracte de treball per a iniciar-se en les tasques pròpies de l'activitat, anterior a una incorporació com a professionals en plenitud del desenrotllament dels seus coneixements adquirits al llarg del període en què han prestat servici dins del grup d'iniciació.  
Tasques compreses en este grup:  
- Tasques manuals, reproducció de textos o fotocòpies i semblants, enquadernacions simples.  
- Tasques de recepció i ordenació de subministraments de materials i la seua distribució posterior.  
- Tasques de recepció que no exigisquen cap qualificació especial o coneixement d'idiomes.  
- Tasques que consistixen a efectuar encàrrecs, comandes, transport manual, portar o arreplegar correspondència, gestions davant de l'Administració (zelador).  
  
ASCENS DEL GRUP D'INICIACIÓ AL GRUP PROFESSIONAL I  
L'ascens al Grup Professional I tindrà lloc pel mer transcurs del temps, i a este efecte es consideraran terminis d'anys i mesos complets, comptats de data a data des de l'inici de la relació laboral en el Grup d'Iniciació amb l'empresa.  
Amb caràcter general, es consolidarà l'ascens al grup professional I quan, transcorreguts 36 mesos des de la data d'inici de l'entrada en vigor del present conveni, en el dit període s'hagen realitzat un mínim de 900 hores de mitjana anual de treball efectiu. També es produirà l'ascens quan, transcorreguts tres o més anys complets, la mitjana d'hores treballades durant eixe temps arribe a 450 hores de treball efectiu.  
  
L'experiència ha de ser desenrotllada necessàriament de manera continuada, és a dir, sense interrupcions superiors a un any, ja que la interrupció de la prestació laboral, amb baixa en l'empresa per més d'un any, allunya l'empleat de les innovacions constants en les tècniques i sistemes d'organització específics de cada una de les empreses, el coneixement de les quals resulta determinant per a pertànyer al grup professional I. Per esta raó, la nova relació laboral que es produïsca transcorregut un any de desvinculació iniciarà novament el còmput per a l'ascens de grup professional.  
  
Basant-se en les característiques del Grup d'Iniciació, només és possible la seua utilització per a l'accés al grup professional I.  
  
GRUP PROFESSIONAL I  
Criteris generals. Les tasques dutes a terme són semblants a les realitzades pel grup d'iniciació , però la seua realització es desenrotlla amb un marge d'autonomia major per l'experiència adquirida. Els objectius i mètodes de treball són examinats i fixats sota supervisió, per anticipat.  
  
Formació. Formació teòrica bàsica equivalent, com a mínim, a graduat en Educació Secundària, graduat escolar o semblant i, en algun cas, d'iniciació per a tasques d'oficina.   
El treballador o treballadora rep indicacions precises sobre els mètodes que ha d'utilitzar i el desenrotllament del treball és controlat per un superior, per la qual cosa no deu ni ha de prendre decisions autònomes, a excepció de les senzilles/òbvies que exigix la realització de qualsevol tasca. El treball està totalment normalitzat i estandarditzat; els procediments, uniformats, i hi ha instruccions directament aplicables de manera que només s'exigix una certa iniciativa o aportació personal per a completar i ajustar les normes al treball concret. La informació necessària per a la realització del treball s'obté de manera directa i immediata. El lloc no implica cap responsabilitat directa ni indirecta en la gestió de recursos humans, però exigix el coneixement de les normes de seguretat bàsiques inherents a cada lloc. Respecte a la responsabilitat econòmica, els seus errors i faltes només afecten la missió del lloc, sense incidir en la resta de l'organització, excepte quan es referixen al servici prestat als clients o afecten la imatge de l'empresa, cas en el qual pot ser significativa. S'ha de guardar confidencialitat sobre la informació bàsica de l'àrea de treball.   
Tasques compreses en este grup:  
- Labors de manipulació, càrrega i descàrrega i reposició de mercaderies, realitzades manualment o per mitjà de màquines de maneig senzill - carretó, portapalets, etc.- (peons, auxiliars de magatzem, mossos, reposadors).  
- Tasques (realitzades dins i fora de les instal·lacions en què es presten servicis) d'entrega i arreplega de documentació, gestió i classificació de paqueteria i tramitació de documentació davant d'organismes i entitats (bidell, ordenança, repartidor classificador).  
- Activitats auxiliars d'informació amb la formació o l'experiència deguda en distints punts (auxiliars d'informació). En particular, les tasques següents:  
- Tasques en les entrades dels establiments:  
a) Obertura i tancament ordinaris.  
b) Control d'entrades i eixides ordinàries dels clients i de les mercaderies.  
c) Recepció de clients.  
d) Arreplega i custòdia, si és el cas, d'efectes que porten els visitants (bosses de mà, maletes, etc.).  
e) Informació en els accessos.  
- Tasques en l'interior dels establiments, en relació amb els clients.  
  
a) Informació, orientació i, si és el cas, acompanyament de clients.  
  
b) Organització i control de l'evacuació de clients, quan es requerisca per qualsevol motiu.  
c) Exigència del compliment de les normes pròpies de l'establiment (prohibició de fumar, conducta correcta de clients, accés a zones prohibides, etc.).  
- Tasques en relació amb el manteniment de l'establiment:  
a) Control dels béns o productes que hi haja en l'establiment.  
b) Comprovació de l'estat i del funcionament de les instal·lacions generals que no siguen pròpiament de seguretat.  
c) Control, si és el cas a través de mitjans tècnics, dels sistemes de manteniment (calderes, instal·lacions elèctriques, etc.).  
d) Control dels sistemes antiincendis.  
e) Atenció i suport en casos d'emergència o semblants, amb pràctica, si és el cas, de primers auxilis i avís a bombers, ambulàncies o forces de seguretat, després de desallotjar les instal·lacions.  
f) Tasques de prevenció i control de pèrdues, d'objectes abandonats, de custòdia de paquets, objectes, claus, mercaderies, etc. amb elaboració de documents relacionats amb les activitats anteriors, no sols relatius a incidències, sinó a estudis de nivell.  
- Activitats (realitzades amb mitjans informàtics, mecànics o manuals) de suport en les tasques ordinàries d'oficina, com ara realització de fotocòpies, transcripció d'escrits o llistes, arxiu i classificació d'expedients, etc. (auxiliar administratiu, gravador de dades).  
  
- Presa de lectura dels comptadors de llum, de gas, d'electricitat i/o d'aigua dels clients, utilitzant mitjans manuals o mecànics (lector de comptadors).  
- Tasques de conservació i neteja d'instal·lacions, de vehicles o de zones enjardinades, amb realització, a més, del manteniment de les instal·lacions; xicotetes reparacions d'electricitat, de llanterneria, d'obra, de manyeria o de pintura; arreplega de fems; recepció i acompanyament de visites; atenció i cura d'una centraleta telefònica; gestió i cobrament en aparcaments, cines, teatres o altres establiments públics; guarda i custòdia de claus; etc. (conserge, porter, netejador, jardiner, taquiller, telefonista, recepcionista).  
- Realització de tasques que únicament requerixen esforç i atenció sense cap experiència pràctica operativa (peons).  
  
GRUP PROFESSIONAL II  
Criteris generals. Els treballadors i treballadores que pertanyen a este grup realitzen tasques que s'executen sota la dependència d'encarregats o de professionals, normalment amb un grau de supervisió important, però amb certs coneixements professionals de caràcter elemental.   
  
Formació. Formació teòrica o adquirida en la pràctica fins a un nivell equivalent a Batxillerat, BUP, FP de grau mitjà o semblant.  
La concepció global de les tasques és definix amb el superior, que pot ser consultat puntualment mentre es realitzen i en verifica el resultat final; en conseqüència, el treballador o treballadora exercix una certa autonomia al decidir sobre l'aplicació concreta dels mètodes per a assolir els objectius. Les tasques es troben normalment estandarditzades i es realitzen amb instruccions de caràcter general, si bé, es requerix una certa aportació personal per a adaptar les normes al treball davant de noves situacions.  
Aplica ocasionalment algunes accions o procediments per a seleccionar, buscar, discriminar. etc. la informació necessària, que no sempre es troba present, per la qual cosa és necessari realitzar accions per a obtindre-la, accions que exigixen habilitats normals basades en l'experiència. El lloc no implica responsabilitat directa en la gestió de recursos humans, si bé exigix el coneixement i compliment de les normes de seguretat bàsiques que li són inherents. Respecte a la responsabilitat econòmica, les accions o omissions només afecten la missió del lloc, amb incidència lleu en la unitat productiva, excepte quan es referixen al servici prestat als clients o afecten la imatge de l'empresa, cas en el qual pot ser significativa. El treballador o treballadora té accés i empra confidencialment la informació bàsica de la seua àrea.  
Tasques compreses en este grup:  
- Activitats d'atenció generalitzada en qualsevol lloc o esdeveniment (espectacles, congressos, fires, etc.). Informació, acompanyament i guia en conferències, exposicions, etc. (hoste, guia).  
- Activitats exercides per aquells treballadors i treballadores que, en l'exercici de les seues funcions en l'empresa, necessiten habitualment l'ús d'un idioma addicional, a més dels oficials a la Comunitat Valenciana.  
- Funcions bàsiques de suport comercial i desenrotllament de projectes de campanyes publicitàries i promocionals. Arreplega de dades, d'informes, d'enquestes, d'informació comercial. Funcions d'atenció telefònica, d'informació, de reclamació o de gestions diverses, amb una resposta sempre adequada, i exercici de tasques administratives derivades de la dita labor, com ara la introducció i l'actualització d'informació en bases de dades (promotors, enquestadors, teleoperadors, ajudants de venedors).  
- Tasques de control i compliment de les normes en instal·lacions esportives o d'oci, incloent-hi tasques de primers auxilis i d'evitació de riscos dels usuaris. Manteniment de piscines amb control dels paràmetres de regulació de la neteja d'aigua - algues, acidesa, etc.- (monitors, socorristes).  
- Labors de preparació i verificació de comandes, amb determinació de l'adequació a la sol·licitud del client pel que fa a les quantitats, les marques, els formats, etc., i detecció i resolució d'incidències, si és el cas (verificador preparador).  
- Tasques de conducció de motocicleta i repartiment de paqueteria i mercaderies (motorista/repartidor).  
  
GRUP PROFESSIONAL III  
Criteris generals. Els treballadors i treballadores que pertanyen a este grup realitzen treballs d'execució autònoma que exigixen hàbit i iniciativa per part dels encarregats d'executar-los i en comporten la responsabilitat sota supervisió, encara que estos encarregats poden ser ajudats per un altre o altres treballadors o treballadores.  
Formació. Titulació de Formació Professional de grau superior o assimilada, o coneixements adquirits en l'exercici de la professió, completada amb experiència adquirida en el lloc de treball.  
Realitza per definició les comeses pròpies del grup professional II però amb gran autonomia, perquè el superior participa en l'avaluació del resultat final i en concreta només els objectius generals, però no els mètodes, que es decidixen autònomament. Tampoc hi ha cap supervisió durant el procés a menys que l'ocupant ho sol·licite, encara que no podrà demanar constantment assistència jeràrquica. Es requerix igualment un grau d'iniciativa major i creativitat, perquè hi ha normes i instruccions però han de ser interpretades i adaptades totalment per a fixar les directrius concretes de la tasca. Per a l'obtenció de la informació, el treballador ha de tindre coneixements especialitzats, obtinguts per mitjà d'una formació adequada.   
Tasques compreses en este grup:  
- Treballs, realitzats amb un grau d'iniciativa i responsabilitat alt i de manera manual o mecanitzada, com ara confecció de parts; transcripció de llistats, de pressupostos; redacció de correspondència, d'informes, de liquidacions, de càlculs, d'estadístiques; entrega de vestuari; confecció de comandes; pagaments; atenció telefònica a clients o personal, etc., que afecten la totalitat o una part molt gran de l'activitat de l'empresa (oficial administratiu).  
- Tasques compreses en una professió o ofici, per a l'exercici del qual es requerix l'obtenció del corresponent títol de Formació Professional o els coneixements adquirits a través del seu exercici (electricista, llanterner, fuster).  
- Tasques de conducció de vehicle de tipus utilitari, de furgonetes de menys de 3.500 kg o de carretó (conductor).  
  
GRUP PROFESSIONAL IV  
Criteris generals. Els treballadors i treballadores que pertanyen a este grup realitzen tasques amb responsabilitat de comandament, amb contingut d'activitat intel·lectual i d'interrelació humana i amb autonomia dins del procés.  
Formació. Titulació de Formació Professional, BUP o COU, o coneixements adquirits en l'exercici de la professió, completada amb coneixements i experiència adquirits en el lloc de treball.  
Tasques compreses en este grup:  
- Labors consistents en la verificació i comprovació del compliment exacte de les funcions i les obligacions atribuïdes al personal operatiu, i en l'avís immediat al comandament de qualsevol incidència que observe, així com la presa de les mesures que crega oportunes per a la prestació correcta del servici.  
- Organització del treball en col·laboració amb el tècnic de producte (supervisor, inspector de servicis, coordinador, encarregat).  
  
GRUP PROFESSIONAL V  
Criteris generals. Els treballadors i treballadores que pertanyen a este grup realitzen funcions que:  
- Es relacionen amb tasques tècniques complexes i heterogènies, amb objectius globals definits i amb un grau d'exigència alt en autonomia, iniciativa i responsabilitat.  
- Signifiquen la integració, coordinació i supervisió de funcions realitzades per un conjunt de col·laboradors en una mateixa unitat funcional.  
- Comporten responsabilitats completes per la gestió d'una o diverses àrees funcionals de l'empresa, a partir de directrius generals molt àmplies directament emanades de personal pertanyent al grup professional i al qual han de donar compte de la seua gestió.  
- Afecten la realització de tasques tècniques d'una complexitat alta, i inclús la participació en la definició dels objectius concrets que es volen aconseguir en el seu camp, amb un grau molt alt d'autonomia, d'iniciativa i de responsabilitat.  
Formació. Titulació o coneixements adquirits en l'exercici de la seua professió, equivalents a titulacions universitàries de grau mitjà. Eventualment, podran tindre estudis universitaris de grau superior i assimilar-se als llocs definits en este grup.  
Tasques compreses en este grup:  
Comeses d'assessorament tècnic, estratègic i operatiu, amb supervisió i control, per si mateix o a través d'un altre, de l'exercici d'activitats, de procediments, etc. Mantindre entrevistes amb els clients, informar-ne el cap respectiu i recomanar-li criteris d'actuació. Elaboració de documents de qualsevol índole, incloent-hi quadrants. Assignació de labors als operaris i resolució d'incidències (tècnic de producte, tècnic de departament).  
  
GRUP PROFESSIONAL VI  
Criteris generals. Els treballadors i treballadores que pertanyen a este grup estan sota les ordes immediates de la direcció i participen en l'elaboració de la política de l'empresa; planifiquen, organitzen, dirigixen i coordinen les diverses activitats pròpies del desenvolupament de l'empresa.   
Les seues funcions comprenen l'elaboració de la política d'organització, els plantejaments generals de la utilització eficaç dels recursos humans i dels aspectes materials, l'orientació i el control de les activitats de l'organització conforme al programa establit, l'establiment i manteniment de les estructures productives i de suport i el desenrotllament de la política industrial, financera i comercial. Prenen decisions o participen en la seua elaboració. Exercixen llocs alts de direcció o execució dels mateixos nivells en els departaments, divisions, grups, etc. en què s'estructura l'empresa i que responen sempre a l'ordenació particular de cada una.  
Formació. Posseiran titulació universitària de grau superior o doctorat, o coneixements equivalents equiparats per l'empresa, i experiència consolidada en l'exercici del seu sector professional.  
Tasques compreses en este grup:  
- Direcció i responsabilitat de l'empresa en tots els aspectes, amb una preparació tecnicopràctica àmplia i un títol adequat (director general).  
- Gestió i coordinació d'un àmbit genèric d'activitat o de producte. Desenrotllament de qualsevol funció i comportament que siguen necessaris, incloent-hi els comercials, a fi de fer possible l'obtenció dels millors resultats econòmics en tal àmbit, tot això sotmés a les instruccions, a les directrius i als plantejaments emanats de la direcció general. Assumpció de direcció i responsabilitat de funcions administratives, de gestió financera o comptable, o de gestió de personal en el seu sentit més ampli (cap de producte, cap administratiu i de gestió, cap de recursos humans).  
  
CAPÍTOL IV  
Ingrés i extinció  
  
Article 11. Període de prova  
Haurà de concertar-se sempre per escrit. El període de prova, establit segons els grups professionals, no podrà excedir el següent:  
- Grup d'Inici, grup I, grup II, grup III, grup IV: dos mesos.  
- Grup V i Grup VI: sis mesos.  
No obstant això, no hi haurà període de prova si el treballador és contractat novament per la mateixa empresa, llevat que ho siga per a un grup, una activitat, una tasca i/o una funció diferents d'aquells per als quals estava contractat anteriorment i sempre d'acord amb el que establix l'article 14 de l'Estatut dels Treballadors.  
La situació d'incapacitat temporal, de maternitat i d'adopció o acolliment que afecte el treballador durant el període de prova, no n'interromprà el còmput.  
  
Article 12. Cessaments  
El personal que voluntàriament vullga deixar l'empresa haurà de notificar-li-ho per escrit amb 15 dies hàbils d'antelació, exceptuant-ne els treballadors o treballadores enquadrats en els grups V i VI.  
L'empresa ha de segellar i firmar el justificant de recepció de tal notificació. La falta de preavís facultarà l'empresa per a deduir, de la liquidació, el saldo i el finiment, l'equivalent de la retribució total corresponent als dies naturals que falten per al compliment del termini de preavís en cada cas fixat.  
Així mateix, l'empresa ha de notificar al treballador o treballadora amb un contracte de treball d'una duració determinada superior a un any, la seua terminació amb una antelació mínima de quinze dies. La falta de preavís obligarà l'empresa a indemnitzar el treballador o treballadora amb l'equivalent de la retribució total corresponent als dies naturals que falten per al compliment del termini de preavís fixat.   
  
El dit preavís no procedirà en els contractes d'interinitat.  
Quant al cessament per notificació de l'empresa al treballador o treballadora, es tindrà en compte el contingut del contracte laboral i no procedirà la indemnització, tret que hi haja una obligació legal expressa en contra o conste així per escrit en el contracte de treball.  
  
Article 13. Excedència voluntària  
Sense perjuí del que establix el punt 2 de l'article 46 de l'Estatut dels Treballadors, el treballador amb una antiguitat de com a mínim 12 mesos en l'empresa tindrà dret que se li reconega la possibilitat de situar-se en excedència voluntària per un termini no menor a quatre mesos i no major a cinc anys. Este dret només podrà ser exercitat una vegada pel mateix treballador si han transcorregut almenys tres anys des del final de l'excedència regulada en este article. Durant el temps d'excedència no es podrà prestar servicis ni desenrotllar activitats relacionades directament amb les d'Eulen, SA (divisió de Servicis Auxiliars).   
  
Així mateix, l'empresa i el treballador o treballadora podran acordar el gaudi d'excedències especials amb reserva de lloc de treball.  
En cap dels dos supòsits anteriors computarà el període d'excedència als efectes d'antiguitat.  
  
CAPÍTOL V  
Lloc de treball i canvis de lloc  
  
Article 14. Lloc de treball  
A causa de les circumstàncies especials en què es realitza l'activitat, la mobilitat del personal estarà determinada per les facultats d'organització de l'empresa, que procedirà a la distribució del seu personal de manera racional i adequada als fins productius dins d'una mateixa localitat.  
A este efecte, es considerarà com a localitat tant el municipi en qüestió com les concentracions urbanes o industrials que s'agrupen al seu voltant i que formen amb aquell una macroconcentració urbana o industrial, encara que administrativament siguen municipis distints, o quan es tracte de municipis que es troben en un radi de 20 quilòmetres, sempre que en ambdós casos estiguen comunicats per mitjans de transport públics a intervals no superiors a una hora i mitja.  
  
Els treballs realitzats dins de la zona definida com a localitat no donen lloc a dietes ni cap altre tipus d'indemnitzacions sense perjuí del que establix l'article 35 d'este conveni.  
  
Article 15. Dietes i desplaçaments  
Quan un treballador o treballadora haja de desplaçar-se (considerant-se com a desplaçament el concepte arreplegat en el paràgraf 4t de l'art. 40 de l'ET), per necessitat del servici, fora del lloc de treball on habitualment presta els seus servicis o quan isca de la localitat ?entesa en el sentit definit en l'article anterior?, tindrà dret a percebre dietes, excepte en cas de novació contractual que modifique el lloc de treball o que el dit desplaçament no li cause perjuís econòmics.  
  
Durant tota la vigència del conveni, l'import de les dietes serà (sense perjuí de les condicions més beneficioses que els treballadors i/o treballadores puguen tindre reconegudes quan es firma el present conveni o en el futur) el cost real de les menjades o pernoctacions, amb la justificació documental prèvia i fins a un màxim de:  
  
- 10,00 euros quan haja de fer una menjada fora de la localitat.  
- 25,00 euros quan haja de pernoctar i desdejunar-se.  
- 40,00 euros quan haja de pernoctar fora de la seua localitat i realitzar dos menjades i desdejuni.  
En estos casos el desplaçament en vehicle particular donarà dret al cobrament de 0,19 euros per km. Si s'efectua el desplaçament en vehicle de l'empresa, no procedirà el cobrament de cap quantitat per km.  
  
Si es realitza en transport públic, es percebrà l'import del bitllet. L'empresa decidirà si l'empleat ha d'utilitzar transport públic o d'empresa per a cada desplaçament.  
Els imports econòmics assenyalats en el paràgraf anterior comencen a meritar-se des que s'ix de la localitat en els termes assenyalats més amunt.  
L'assignació de vehicle no comportarà una condició més beneficiosa en cap cas.  
Als efectes de simplicitat, es podran efectuar pactes de compensació global per quilometratge efectuat en vehicle propi.  
  
CAPÍTOL VI  
Temps de treball  
  
Article 16. Jornada  
La jornada de treball serà de 1.820 hores anuals de treball efectiu en còmput anual.   
  
Article 17. Distribució de la jornada  
La dita jornada ordinària (1.820 hores) podrà ser distribuïda de manera irregular segons les necessitats de l'empresa, amb respecte absolut dels descansos legals entre jornades (art. 34.3 de l'ET) i setmanal (art. 37.1 de l'ET i normativa de desplegament), i es disfrutarà d'acord amb el que establix el present conveni.  
Llevat que hi haja un pacte en contra, en la distribució de la jornada l'empresa possibilitarà el gaudi del descans setmanal almenys un cap de setmana (dissabte i diumenge) cada dos mesos.  
L'empresa, en conseqüència, assenyalarà els quadrants d'horaris i torns, si n'hi ha, respectant en tot cas la legalitat vigent, dels quals s'informarà als treballadors abans que despleguen efectes, i sempre amb una antelació de quaranta-huit hores.  
L'empresa, en la mesura que la naturalesa del servici i el nivell d'activitat ho permeta, distribuirà el temps de treball adaptant la duració i distribució de la jornada de treball de manera que afavorisca la conciliació efectiva de la vida personal, familiar i laboral.  
La distribució irregular de la jornada no implicarà cap variació respecte de la forma en què es meriten i abonen les remuneracions ordinàries pactades en este conveni; s'haurà de percebre la remuneració de les taules salarials fixades en el conveni, amb independència del nombre d'hores efectivament realitzades.  
Si, com a conseqüència de la prestació laboral i/o del mateix servici, es produïx un excés o un defecte entre les hores realitzades i les pactades en el contracte de treball, es realitzarà una regularització d'hores amb periodicitat anual (per any natural).  
En el supòsit de defecte d'hores, per a possibilitar el fet de recuperar-les, la data límit de la regularització serà el trimestre posterior a la finalització de l'any natural, és a dir, durant els mesos de gener, febrer i març de l'any natural següent.  
Per a aconseguir la recuperació d'hores que deu el personal (excés-defecte), l'empresa oferirà almenys en dos ocasions la possibilitat de recuperar-les. En cas de rebutjar-les, l'empresa podrà procedir al descompte en la nòmina del treballador de l'import corresponent per hora ordinària.  
Els temps d'excés de prestació efectiva de treball que es produïsquen sobre la jornada anual no seran considerats hores extraordinàries si tals excessos es compensen degudament amb descans d'acord amb el que preveu el present conveni col·lectiu: en una hora de descans per cada hora que excedisca la jornada efectiva de la jornada anual, que es fixarà de mutu acord entre el treballador o treballadora afectat i la direcció de l'empresa, dins dels tres mesos des de la finalització del còmput, procurant ambdós parts que no coincidisquen tals descansos amb els períodes punta de producció.  
Quan, per qualsevol causa, la suma de les hores treballades efectivament i aquelles en què l'obligació de treballar va estar legalment suspesa supere la jornada màxima en còmput anual, es mantindrà el dret a retribució de l'empresa, a càrrec seu o en pagament delegat, i les hores d'excés que en resulten, transcorregut el període abans mencionat, es compensaran al treballador o treballadora en proporció al temps efectivament treballat com a hores ordinàries o en temps lliure equivalent.  
  
  
Article 18. Descans setmanal  
En la fixació dels horaris mensuals en servicis organitzats en règim de torns de treball, en compliment de l'article 37 de la Llei de l'Estatut dels Treballadors i dels articles 2 i 19 del Reial Decret 1561/1995, pel que fa al descans setmanal, segons les necessitats del servici, podrà acumular-se de mutu acord entre l'empresa i el treballador o treballadora el mig dia de descans setmanal per al seu gaudi en un altre moment dins d'un cicle no superior a quatre setmanes, que no necessàriament comprendrà la vesprada del dissabte o, si és el cas, el matí del dilluns i el diumenge, i el dia complet de descans dins d'un cicle no superior a catorze dies, sense que això implique reducció de la jornada anual pactada en el conveni col·lectiu.  
D'acord amb el paràgraf anterior, el descans del mig dia setmanal podrà acumular-se en períodes de fins a quatre setmanes o separar-se del dia complet per al seu gaudi en un altre dia de la setmana.  
Per als treballadors i/o treballadores que presten els servicis regularment durant sis dies a la setmana, el descans es podrà establir per algun dels sistemes següents:  
- Acumulació cada dos setmanes en un dia complet, de manera que es descanse en setmanes alternes dos dies.  
- Cada dos setmanes, amb el mig dia d'una de les setmanes separat del dia complet i unit al descans de l'altra setmana, de manera que es disfrute en esta dels dos mitjos dies, un abans i l'altre després del dia complet, que serà preferentment diumenge.  
En cas que el descans setmanal es compense per mitjà del gaudi d'un dia de descans a la setmana, es farà en torns rotatius al llarg de tota la setmana i no serà possible la seua compensació econòmica.  
  
Si es contracta algun menor de 18 anys, caldrà ajustar-se al que establix l'article 37 de l'Estatut dels Treballadors.  
  
Article 19. Hores extraordinàries i hores complementàries  
Tindran la consideració d'hores extraordinàries totes les que excedisquen la jornada màxima ordinària establida en el present conveni col·lectiu (art. 15). En cada moment l'empresa podrà optar entre retribuir-les o compensar-les amb un descans equivalent. D'acord amb el que establix l'article 34.1 de l'Estatut dels Treballadors, en cas d'optar per la seua compensació per mitjà de descans, este es disfrutarà dins dels quatre mesos següents a realitzar-les.  
D'una banda, les característiques i la naturalesa dels servicis propis de l'àmbit funcional del present conveni, molts d'atenció al públic o de servicis públics, exigixen o poden exigir la seua prestació amb fluctuacions de càrrega de treball imprevistes i alienes a la voluntat de l'empresa adjudicatària, la qual cosa impedix, per consegüent, l'organització estable i regular del servici. De l'altra, resulta impossible ajornar el treball pel tipus de servici (públic) que es presta o substituir-lo per algunes de les modalitats de contractació legalment establides, per la immediatesa que es requerix. Per estos motius, es pacta expressament que els excessos de jornada que siguen retribuïts tindran la consideració d'hores extres estructurals quan es realitzen per a atendre comandes imprevistes, per a períodes punta de producció, per a cobrir absències imprevistes, canvis de torn, reparació de les avaries o incidències semblants o per terminació de treballs necessaris per a la continuïtat del servici del dia o altres circumstàncies de caràcter estructural derivades de la naturalesa de l'activitat en qüestió, i seran de realització obligatòria per part dels treballadors i treballadores.  
En cas necessari, ambdós parts podran convocar la comissió paritària per a concretar amb major detall les circumstàncies en què les hores extraordinàries hagen de ser qualificades com estructurals.   
Els comités d'empresa podran facultar els seus respectius presidents o, a falta d'això, les persones en qui aquells deleguen, per a la firma del document que reflectix l'acord de qualificació com hores estructurals.  
  
Pel que fa a les hores extraordinàries motivades per força major, caldrà ajustar-se a la normativa vigent en cada moment.  
Quan s'opte per la retribució, s'efectuarà segons el preu que figura en la taula salarial per a cada grup professional.  
  
Quant al nombre d'hores complementàries en contractes a temps parcial, podrà arribar al 60 per cent de les hores ordinàries del treball objecte del contracte en còmput de jornada anual. La seua distribució serà lliure per a l'empresa, al llarg de tot el trimestre segons les necessitats del servici.  
  
Article 20. Vacacions  
Les vacacions es meritaran de l'1 de gener al 31 de desembre de cada any. Les vacacions, en ambdós supòsits, han de disfrutar-se durant l'any natural de la meritació i des de l'1 de gener fins al 31 de desembre.  
La duració de les vacacions anuals serà, per any complet de treball, de 30 dies naturals, i es podran distribuir per acord en diversos períodes, un dels quals ha de ser almenys de 15 dies, que es disfrutaran entre els mesos de juny i setembre, llevat que ingressen en l'empresa després de l'1 de setembre, o la seua part proporcional.  
El període o períodes del seu gaudi es fixaran de comú acord entre l'empresari i el treballador o treballadora i, en la mesura que l'organització del treball ho permeta, els treballadors i treballadores tindran l'opció de fixar les dates de gaudi d'un dels períodes, en cas de gaudi fraccionat. L'altre període, o en cas de gaudi en un únic període, les dates seran establides per l'empresa per mitjà de sistema de torns rotatius, d'acord amb una planificació anual que acordarà amb la representació legal dels treballadors. L'empresa, mitjançant un acord amb la representació legal dels treballadors, podrà limitar o excloure dels torns de vacacions les dates que coincidisquen amb les de major activitat productiva.  
  
No obstant això, en els casos en què el treballador o treballadora preste servicis en un lloc de treball en què es produïsca el tancament de les instal·lacions durant el període vacacional, el descans anual del treballador o treballadora haurà de coincidir necessàriament amb les dates en què es produïsca eixe tancament.  
Com a principi i preferència única per al dret d'opció dels treballadors i treballadores a un determinat torn de vacacions, s'establix que qui va optar i va tindre preferència sobre un altre treballador o treballadora en l'elecció d'un determinat torn, perd eixa primacia d'opció fins que no l'exerciten la resta dels seus companys en una unitat de treball.  
  
En els casos en què no s'haja meritat un any natural complet, es tindrà dret al gaudi de la part proporcional.  
  
Article 21. Llicències  
1. El treballador o treballadora, després d'avisar-ho i justificar-ho, podrà absentar-se del treball sense pedre el dret a remuneració, per algun dels motius i durant els períodes següents:  
a) Quinze dies naturals en cas de matrimoni.  
b) Dos dies per naixement d'un fill o per defunció, accident o malaltia greus, hospitalització o intervenció quirúrgica sense hospitalització que necessite repòs domiciliari de parents fins al segon grau de consanguinitat o afinitat. Quan, per eixe motiu, el treballador o treballadora necessite fer un desplaçament, el termini serà de quatre dies.  
  
El desplaçament es considerarà necessari als efectes de la concessió dels permisos regulats en este article, quan siga superior a 250 km o quan, si és el cas, s'acredite la no-disponibilitat de transport públic amb la freqüència adequada.  
c) Es concedirà fins a un màxim de cinc hores anuals retribuïdes per a assistir el treballador o treballadora mateix o acompanyar els seus fills menors d'edat o discapacitats, el seu cònjuge o els familiars de primer grau majors de 65 anys a consultes, tant del metge de capçalera com dels especialistes, quan no siga possible acudir fora de les hores de treball, circumstància que el treballador o treballadora haurà d'acreditar.   
  
Igualment, el treballador o treballadora podrà disfrutar fins a un màxim de 15 hores anuals addicionals recuperables, per a l'acompanyament al metge de familiars de fins a segon grau, quan concórreguen les circumstàncies esmentades en el punt anterior.   
d) Un dia per trasllat del domicili habitual.  
e) Pel temps indispensable per al compliment d'un deure inexcusable de caràcter públic i personal, incloent-hi l'exercici del sufragi actiu. Quan conste en una norma legal o convencional un període determinat, caldrà ajustar-se al que esta dispose quant a la duració de l'absència i la seua compensació econòmica.  
Quan el compliment del deure abans mencionat supose la impossibilitat de la prestació del treball degut en més del vint per cent de les hores laborables en un període de tres mesos, l'empresa podrà passar al treballador afectat la situació d'excedència regulada en l'apartat 1 de l'article 46 de l'Estatut dels Treballadors.  
En cas que el treballador, per compliment del deure o exercici del càrrec, perceba una indemnització, se'n descomptarà l'import del salari a què tinga dret en l'empresa.  
f) Per a realitzar funcions sindicals o de representació del personal en els termes establits legalment o convencionalment.  
g) Pel temps indispensable per a la realització d'exàmens prenatals i tècniques de preparació al part que hagen de realitzar-se dins de la jornada de treball.  
h) Gaudi de dos dies d'assumptes propis retribuïts, el gaudi dels quals haurà d'acordar-se amb l'empresa.  
2. Les situacions previstes en favor dels cònjuges o familiars regulades en el present article, exceptuant-ne l'apartat a), s'estendran als supòsits de parelles de fet o estables. Per a això, es requerirà la inscripció en el registre públic corresponent o l'acreditació per mitjà dun certificat de convivència municipal.  
3. El gaudi de dos dies d'assumptes propis. El seu gaudi, que no serà computat com a temps efectivament treballat i que no suposarà cap reducció de la jornada anual pactada en el conveni col·lectiu, serà fixat, tenint en compte els requisits més avall arreplegats, pel treballador o treballadora, amb l'exigència d'un preavís per escrit als seus caps intermedis de com a mínim 5 dies hàbils, excepte en casos degudament justificats davant de l'empresa perquè en valore l'excepcionalitat.  
  
Requisits per al seu gaudi:  
- Els dos dies no podran disfrutar-se de manera consecutiva ni acumular-se a processos de vacacions.  
- Només podrà fer-se ús simultani d'esta llicència d'acord amb l'escala següent, referida a la plantilla del servici o la del torn:  
- Fins a sis treballadors o treballadores: un treballador o treballadora.  
- De set a quinze treballadors o treballadores: dos treballadors o treballadores.  
- De setze a vint treballadors o treballadores: tres treballadors o treballadores.  
- De vint-i-u a trenta treballadors o treballadores: quatre treballadors o treballadores.  
- De trenta-un a quaranta treballadors o treballadores: cinc treballadors o treballadores.  
- De quaranta-un a cinquanta treballadors o treballadores: sis treballadors o treballadores.  
- Més de cinquanta treballadors o treballadores: el 15 per cent de la plantilla.  
- En cas de coincidència de sol·licituds en un nombre superior als límits establits, tindran preferència els treballadors i les treballadores que ho hagen sol·licitat amb antelació.  
  
Article 22. Permís sense sou  
Els treballadors i les treballadores que porten com a mínim un any en l'empresa podran sol·licitar, amb una antelació mínima de 15 dies a l'inici del gaudi, un únic permís sense sou a l'any de fins a 4 mesos de duració, que podrà fraccionar-se en dos períodes, el menor dels quals haurà de ser d'un mínim de 15 dies. L'empresa concedirà este tipus de llicència sempre que hi haja una causa justificada i ho permeta l'organització del treball. Tant la petició del treballador o treballadora com la no-concessió per part de l'empresa hauran d'efectuar-se per escrit i amb la justificació oportuna.  
  
CAPÍTOL VII  
Retribucions  
  
Article 23. Disposició general  
Les retribucions del personal comprés en l'àmbit d'aplicació d'este conveni col·lectiu estaran constituïdes pel salari base i els seus complements i corresponen a la jornada a temps complet a què es referix l'article 15 del present conveni.  
El pagament del salari s'efectuarà per mesos vençuts dins dels cinc primers dies naturals de cada mes. No obstant això, els complements variables establits en el conveni col·lectiu s'abonaran en la nòmina del mes següent a què s'haja meritat.  
Per als exercicis 2012, 2013 i 2014, les retribucions seran les establides en la taula salarial de l'annex I. Per a l'exercici 2015, s'acorda un increment de l'1,5 per cent en els salaris establits en la taula salarial esmentada, taula revisada que serà aprovada per la comissió paritària.   
  
Article 24. Estructura salarial  
L'estructura salarial que passaran a tindre les retribucions des de l'entrada en vigor del present conveni serà la següent:  
a) Salari base.  
b) Complements:  
1. Complemento d'antiguitat.  
2. De lloc de treball:   
- Complement de nocturnitat.  
- Complement lloc de treball.  
- Complement plena disponibilitat.  
- Complement responsable d'equip.  
- Complement de treball en nit de Nadal i nit de Cap d'Any.  
3. Quantitat o qualitat de treball: complement de productivitat/activitat.  
4. De venciment superior al mes:  
- Paga d'estiu.  
- Paga de Nadal.  
5. Indemnitzacions o complements salarials:  
- Complement de transport.  
- Complement de vestuari.  
  
Article 25. Salari base o retribució bàsica  
És la retribució fixada corresponent a una activitat normal. Els seus imports s'enumeren per grups professionals en la taula adjunta. S'abonarà en 14 pagues, si no hi ha cap pacte individual en contra.  
  
Article 26. Complement d'antiguitat  
Les quantitats que, en concepte d'antiguitat, van percebre els treballadors afectats pel present conveni es mantindran.  
Els augments que es produïsquen pel concepte de complement d'antiguitat consistiran en quinquennis, l'import mensual dels quals ascendirà al 3 per cent del salari base vigent en cada moment, fins a un màxim de tres quinquennis. Estos augments començaran a percebre's en el rebut de salaris corresponent a la mensualitat següent a aquella en què es complisca cada quinquenni. Este concepte s'abonarà en catorze pagues, si no hi ha cap pacte individual en contra.  
  
Article 27. Complement de nocturnitat  
Llevat que el salari s'haja establit atenent al fet que el treball és nocturn per la seua naturalesa, el treballador o treballadora que realitze normalment, o que es preveja que pot realitzar, en període nocturn una part no inferior a un terç de la seua jornada de treball anual, percebrà una retribució específica per nocturnitat, per dia efectivament treballat en període nocturn, que serà del 20 per cent sobre el salari base d'un dia calculat amb la fórmula següent i que no s'abonarà, per tant, ni en vacacions ni en pagues extraordinàries.   
  
Fórmula:   
salari base mensual × 20% × dies de treball nocturn  
30 dies   
  
  
El dit import correspon a una jornada completa realitzada en període nocturn. En cas de jornada a temps parcial o de treballador o treballadora nocturn que no realitze tota la seua jornada diària en període nocturn, es percebrà la quantitat proporcional al nombre d'hores efectivament realitzades en període nocturn.  
En compliment del que establix l'article 36 de l'Estatut dels Treballadors, s'acorda que el treball realitzat ocasionalment en període nocturn serà retribuït addicionalment amb un complement de nocturnitat per hora nocturna efectivament treballada segons les taules annexes, independentment que esta es realitze en jornada laboral o festiva.  
Ambdós parts acorden que, en cada cas i moment, l'empresa podrà deicidir la compensació del temps emprat en el treball nocturn per descansos, segons el valor del preu de l'hora nocturna.  
  
Article 28. Complement lloc de treball  
Es meritarà quan s'acorde així per mitjà d'un pacte individual en virtut de les característiques especials del lloc assignat. No tindrà caràcter personal ni consolidable, per la qual cosa se suprimirà el seu abonament quan desapareguen les condicions que van donar lloc a la seua meritació.  
  
Article 29. Complement plena disponibilitat   
Percebrà este complement aquell treballador o treballadora que, per haver-ho acordat així amb l'empresa o perquè la naturalesa del lloc de treball que ocupa i mentres l'ocupe, exigisca la flexibilització del seu horari de manera que puga modificar els seus temps de treball i descans atenent als cicles i necessitats específics del lloc, o coordinant-los amb altres treballadors i treballadores de la seua mateixa responsabilitat, sempre que quede garantida l'atenció correcta als objectius del lloc.  
  
Este complement implica l'obligació de qui el percep a romandre localitzable i disposat per a cobrir qualsevol necessitat del servici durant les 24 hores del dia, dins o fora del seu torn.  
L'import s'establirà per mitjà d'un pacte entre l'empresa i el treballador o treballadora i serà, com a mínim, de 414,77 euros bruts anuals durant tota la vigència del conveni per onze pagues, i correspondrà als mesos que, si és el cas, efectivament l'empresa faça ús de la seua disponibilitat.  
  
Article 30. Complement responsable d'equip  
S'abonarà al treballador o treballadora que, a més de realitzar les seues tasques pròpies, realitza també tasques de coordinació i distribució del treball, indica com realitzar-lo, confecciona els parts oportuns i comunica totes les anomalies i incidents que es produïsquen al seu superior. Este complement serà, com a mínim, de 377,17 euros bruts anuals durant tota la vigència del conveni, corresponent als mesos que, si és el cas, efectivament l'empresa faça ús de la seua responsabilitat.  
En cas de concórrer en un mateix treballador o treballadora les circumstàncies que donen dret a la meritació tant del complement de plena disponibilitat com del complement de responsable d'equip, el treballador o treballadora percebrà un únic import mínim de 565,19 euros bruts anuals durant tota la vigència del conveni, distribuït en onze mensualitats, en concepte de responsable d'equip.  
  
Article 31. Complement de treball en nit de Nadal i nit de Cap d'Any  
Percebrà un complement de 100 euros bruts tot el personal que preste servicis en els dies i durant totes les franges horàries que es ressenyen a continuació:  
- Entre les 24.00 hores del dia 24 de desembre i les 08.00 hores del dia 25 de desembre.  
- Entre les 24.00 hores del dia 31 de desembre i les 08.00 hores del dia 1 de gener.  
Els treballadors o treballadores que no completen tota la franja horària de referència, percebran la part proporcional del complement corresponent a les hores efectivament treballades dins d'esta.  
  
Article 32. Complement de productivitat/activitat  
Mitjançant un acord individual es podrà pactar l'abonament d'una retribució variable, derivada del major rendiment o productivitat del treballador o treballadora, quan el servici prestat així ho aconselle (es nomenen a tall d'exemple i a títol no exhaustiu: els treballs de lectura de comptadors, repartiment de paqueteria, campanyes promocionals, enquestes, gravació de dades i tasques de logística, etc.).  
  
Article 33. Complements de venciment superior al mes  
S'establixen dos pagues extraordinàries del mateix import que es meriten semestralment.  
- Paga d'estiu: S'abonarà en el mes de juny i abans del dia 25. Els conceptes que s'han d'abonar són els següents: 30 dies de salari base i antiguitat (en cas que es tinga reconegut el dit concepte). Es merita des de l'1 de gener fins al 30 de juny de cada any.  
- Paga de Nadal: S'abona en el mes de desembre i abans del 25 de mateix mes. Els conceptes que s'han d'abonar són els mateixos que els de la paga de juliol. Es merita des de l'1 de juliol fins al 31 de desembre de cada any.  
Individualment, es podrà pactar que l'abonament d'estos pagaments extraordinaris es prorratege en dotze mensualitats.  
  
Article 34. Complements salarials  
Complement salarial de transport  
S'establix com a compensació dels gastos de desplaçament i mitjans de transport dins de la localitat així com des del domicili als llocs on es preste el servici i el seu retorn. S'abonarà segons les taules salarials annexes, i la seua quantia s'establix en còmput anual per 11 mesos, si bé es retribuïx en dotze pagues només als efectes de claredat.  
  
Complement salarial de vestuari  
S'establix com a compensació de gastos que obligatòriament aniran a càrrec del treballador o treballadora per neteja, conservació i manteniment del vestuari i les peces de treball i vestir i sabates. S'abonarà segons taules salarials annexes, i la seua quantia s'establix en còmput anual per 11 mesos, si bé es retribuïx en 12 pagues només als efectes de claredat.  
  
Article 35. Bestretes  
El treballador o treballadora tindrà dret a percebre bestretes a càrrec de la seua retribució total mensual (salari base més complements no variables) en què se sol·licita, és a dir, de la nòmina d'eixe mes, de fins al 90 per cent d'allò que s'ha meritat fins a la data de la sol·licitud, sempre que ho faça mitjançant un escrit presentat en l'empresa abans del dia 10 de cada mes.  
  
CAPÍTOL VIII  
Seguretat i salut en el treball  
  
Article 36. Principis generals  
Les parts firmants consideren essencial protegir la seguretat i la salut dels treballadors i treballadores enfront dels riscos derivats del treball per mitjà de l'establiment de polítiques de prevenció laboral eficaç i que siguen fruit del consens necessari entre ambdós parts.   
En conseqüència, i tenint en compte el que establixen la Llei 31/1995, de 8 de novembre, de Prevenció de Riscos Laborals, el Reglament dels Servicis de Prevenció aprovat pel Reial Decret 39/1997, de 17 de gener, i la resta de disposicions de desplegament que els complementen, així com les que puguen promulgar-se per a substituir-les, consideren prioritari promoure la millora de les condicions de treball i continuar esforçant-se en la millora permanent dels nivells de formació i informació del personal quan pot contribuir a l'elevació del nivell de protecció de la seguretat i la salut dels treballadors i treballadores.  
  
L'empresa realitzarà la prevenció dels riscos laborals per mitjà de dos vies. D'una banda, integrarà l'activitat preventiva en el sistema general de gestió de l'empresa, tant en el conjunt de les seues activitats com en tots els seus nivells jeràrquics, a través de la implantació i l'aplicació d'un pla de prevenció de riscos laborals, que inclourà l'estructura organitzativa, les responsabilitats, les funcions, les pràctiques, els procediments, els processos i els recursos necessaris per a realitzar l'acció de prevenció de riscos. De l'altra, adoptarà totes les mesures que siguen necessàries per a la protecció de la seguretat i la salut dels treballadors i treballadores i desenrotllarà una acció permanent de seguiment de l'activitat preventiva a fi de perfeccionar de manera contínua les activitats d'identificació, avaluació i control dels riscos i els nivells de protecció existents i, així, diposar el que siga necessari per a l'adaptació de les mesures de prevenció a les modificacions que puguen experimentar les circumstàncies que incidisquen en la realització del treball.  
  
En el si de cada comité de seguretat i salut en el treball, que tindrà les funcions i atribucions contingudes en la legislació esmentada, es dirimiran les qüestions relatives a la seguretat i a la salut que puguen suscitar-se amb motiu de les activitats exercides per l'empresa.  
  
A este efecte, la gestió preventiva haurà d'incloure i concretar, de manera no exhaustiva, el pla de prevenció de riscos laborals, les avaluacions de riscos, la informació, consulta, participació i formació dels treballadors i treballadores, l'actuació en casos d'emergència i de risc greu i imminent, la vigilància de la salut, la coordinació d'activitats en matèria preventiva amb empreses clientes i proveïdores i la constitució d'una organització dotada dels mitjans necessaris.  
  
  
Article 37. Avaluació dels riscos  
L'acció preventiva en l'empresa serà planificada per l'empresari a partir de l'avaluació inicial de riscos preceptiva, que es realitzarà amb caràcter específic, tenint en compte la naturalesa de l'activitat, les característiques dels llocs de treball existents i dels treballadors i treballadores que hagen d'exercir-los.  
Per a la dita avaluació, l'empresa ha de tindre en compte la informació rebuda dels propis treballadors i treballadores afectats o dels seus representants, i de l'empresa client per a la qual realitze el servici, amb la qual haurà de coordinar-se, així com la normativa específica, en cas que n'hi haja.  
L'avaluació i els seus resultats han de documentar-se, especialment la que fa referència als lloc de treball l'avaluació dels quals pose de manifest la necessitat de prendre alguna mesura preventiva. La dita documentació haurà de facilitar-se als representants dels treballadors i òrgans de prevenció existents en l'empresa.  
Quan el resultat de l'avaluació ho faça necessari, l'empresari realitzarà controls periòdics de les condicions de treball i de l'activitat dels treballadors i treballadores en la prestació dels seus servicis, per a detectar situacions potencialment perilloses.  
L'avaluació serà actualitzada quan canvien les condicions de treball i, en qualsevol cas, se sotmetrà a consideració i es revisarà, si és necessari, quan apareguen indicis que les mesures de prevenció resulten insuficients o en ocasió dels danys per a la salut que s'hagen produït, després d'investigar-ho a fi de detectar-ne les causes.   
  
  
Article 38. Planificació de l'activitat preventiva  
A partir dels resultats de l'avaluació l'empresa realitzarà la planificació preventiva corresponent, incloent-hi per a cada activitat preventiva el termini per a dur-la a terme, la designació de responsables i els recursos humans i materials necessaris per a la seua execució, o adoptarà les mesures correctores necessàries per a garantir un nivell major de protecció de la seguretat i salut dels treballadors i treballadores, tot això junt amb la seua representació i els òrgans de prevenció de l'empresa.  
  
Article 39. Informació i formació  
  
L'empresa està obligada a facilitar al personal, abans que comence a exercir qualsevol lloc de treball, la formació i informació sobre els riscos i perills que puguen afectar-li i sobre la forma, mètodes i processos que han d'observar-se per a previndre'ls o evitar-los, així com sobre les mesures d'emergència. Seran informats, així mateix, els delegats de prevenció o, a falta d'això, els representats legals dels treballadors.  
  
Informació. L'empresa assumix l'obligació d'informar periòdicament tot el personal adscrit a este conveni sobre els riscos i perills del seu lloc de treball, fent especial èmfasi en allò que s'ha relacionat amb les conclusions obtingudes de l'avaluació de riscos laborals i el consegüent pla per a previndre'ls.  
Els acords als quals s'arribe entre l'empresa i els delegats o delegades de prevenció, o en el si dels comités de seguretat i salut, es publicaran en els taulers d'anuncis. Així mateix, les dites representacions, conjuntament i de manera consensuada, poden tractar la conveniència de celebrar alguna assemblea informativa per al personal de l'empresa en els supòsits que estimen necessaris.  
Formació. L'empresa garantirà la formació teòrica i pràctica dels treballadors i treballadores afectats en els temes relacionats amb el servici, centrada específicament en el servici i el lloc de treball o funció de cada treballador o treballadora, i l'adaptarà a l'evolució dels riscos i a l'aparició d'uns altres de nous i d'acord amb els factors específics de riscos que hi concorren, basant-se en l'avaluació i planificació de riscos.  
  
En el compliment del deure legal de prevenció, la formació en matèria de prevenció de riscos laborals, que tindrà caràcter d'obligatorietat, haurà d'impartir-se, sempre que siga possible, dins de la jornada de treball o, a falta d'això, en altres hores que seran igualment retribuïdes.  
  
S'informarà a la representació dels treballadors de la planificació de les accions formatives en la dita matèria abans de realitzar-les.  
  
  
Article 40. Vigilància de la salut  
D'acord amb el que establix l'article 22 de la Llei de Prevenció de Riscos Laborals, l'empresa garantirà als seus treballadors i treballadores la vigilància periòdica del seu estat de salut, en funció dels riscos inherents al treball. Amb este fi, l'empresa informarà la representació dels treballadors dels protocols mèdics i proves exploradores o mèdiques que incloguen els reconeixements mèdics que s'aplicaran, que seran específics per a cada lloc de treball.  
Els reconeixements mèdics seran de caràcter voluntari i només podran dur-se a terme quan el treballador done el seu consentiment, sense detriment de la realització d'altres reconeixements, amb caràcter obligatori. Caldrà un informe previ dels representants dels treballadors quan existisquen disposicions legals específiques; quan estos siguen necessaris per a avaluar els efectes de les condicions de treball sobre la salut dels treballadors i treballadores, o per a verificar si l'estat de salut del treballador o treballadora pot constituir un perill per a si mateix, per als altres treballadors i treballadores o per a altres persones.   
  
La no-acceptació per part del treballador o treballadora de l'oferiment de reconeixement mèdic realitzat per l'empresa haurà de formalitzar-se per escrit perquè en quede constància, i es podrà revocar en qualsevol moment.  
L'oferiment periòdic del reconeixement mèdic es comunicarà als treballadors per mitjà de la inclusió d'un text sobre el dit particular incorporat en els seus rebuts de salaris. En cas que el treballador cometa qualsevol tipus de comunicació sobre l'acceptació o el rebuig de l'oferiment, es considerarà que hi renuncia.  
Pel que fa als servicis que es prestaran, quan s'aprecien comportaments estranys de caràcter psíquic i/o farmacològic d'especial intensitat i habitualitat, l'empresa, per iniciativa pròpia o a instància de l'interessat o de la representació dels treballadors, posarà els mitjans necessaris perquè aquell siga sotmés a un reconeixement mèdic especial i específic que contribuïsca a diagnosticar-ne les causes i els efectes i facilitar el tractament adequat. El treballador o treballadora serà obligat a col·laborar amb l'equip mèdic facultatiu per a qualsevol reconeixement, anàlisi o tractament que siguen necessaris.  
Els reconeixements mèdics inclouran les proves que causen les menors molèsties al treballador o treballadora i adequades als riscos inherents al treball, del resultat de les quals s'entregarà una còpia a cada treballador o treballadora.  
La periodicitat dels reconeixements mèdics serà d'acord amb els protocols mèdics del Servici de Prevenció sobre Vigilància de la Salut, tenint en compte el lloc de treball corresponent.  
  
Article 41. Coordinació d'activitats empresarials  
D'acord amb el que establix l'article 24 de la Llei de Prevenció de Riscos Laborals, l'empresa Eulen, SA, quan preste els seus servicis en instal·lacions alienes (del client), es compromet a demanar als seus titulars la informació i les instruccions adequades pel que fa als riscos existents en els dits llocs de treball i a les mesures de protecció i prevenció corresponents i a les mesures d'emergència que s'haurien d'aplicar, per a comunicar-los als seus respectius treballadors i treballadores així com exigir-ne el compliment.  
En compliment d'estes obligacions l'empresa Eulen, SA, amb antelació suficient a l'inici de l'activitat laboral, demanarà a les empreses clientes la informació i les instruccions adequades en relació amb els riscos dels llocs de treball.  
  
Article 42. Protecció de la maternitat per riscos derivats del treball i dels treballadors especialment sensibles a determinats riscos  
  
Les avaluacions de riscos hauran de comprendre la determinació de la naturalesa, el grau i la duració de l'exposició a determinats agents de les treballadores en situació d'embaràs o part recent, o del treballador o treballadora especialment sensible a determinats riscos, procediments o condicions de treball que puguen influir negativament en la seua salut, en la del fetus o en la lactància natural en qualsevol activitat susceptible de presentar un risc específic. Si és el cas, s'adoptaran les mesures necessàries per a evitar l'exposició al dit risc, a través d'una adaptació de les condicions o del temps de treball de la treballadora afectada.   
  
Quan les condicions d'un lloc de treball puguen influir negativament en la salut de la treballadora embarassada o del fetus, o del treballador especialment sensible a determinats riscos, per mitjà de l'informe mèdic del servici nacional de la salut que assistisca a la treballadora o treballador, i quan així ho certifiquen els servicis mèdics de l'institut nacional de la Seguretat Social o de les mútues, la treballadora o treballador haurà d'exercir un lloc de treball o funció diferent amb el seu estat. El canvi de lloc o funció es durà a terme de conformitat amb els criteris que s'apliquen en cas de mobilitat funcional i tindrà efectes fins al moment en què l'estat de la salut de la treballadora li permeta reincorporar-se al seu lloc anterior.  
Inclús aplicant les regles assenyalades en el paràgraf anterior, si no existix cap lloc o funció compatible, la treballadora o treballador podrà ser destinada a un lloc, a unes tasques i/o unes funcions no corresponents al seu grup professional.  
Si el dit canvi de lloc no és possible tècnicament o organitzativa o no es pot donar de manera justificada, podrà declarar-se la situació de suspensió del contracte per risc durant l'embaràs prevista en l'article 45.1 de l'Estatut dels Treballadors, durant el temps que siga necessari per a la protecció de la seua seguretat o de la salut i mentres dure la impossibilitat de reincorporar-se al seu lloc o a un altre compatible amb el seu estat. Així mateix, estes condicions seran aplicables durant el període de lactància si les condicions de treball poden influir negativament en la salut de la dona o del seu fill i així ho certifica el facultatiu que assistisca a la treballadora així com la mútua d'accidents, si procedix.  
En els casos no previstos en els apartats anteriors, s'aplicarà el que establixen la Llei de Prevenció de Riscos Laborals així com les normes que la despleguen i concordants.  
  
CAPÍTOL IX  
Prestacions socials  
  
Article 43. Complements en els supòsits d'incapacitat temporal  
  
L'empresa complementarà el subsidi que el treballador o treballadora perceba de la Seguretat Social o de la mútua d'accidents de treballs en els supòsits següents:  
1. En el supòsit d'accident laboral o malaltia professional, l'empresa complementarà, des del primer dia de la baixa, el subsidi que el treballador o treballadora perceba de la Seguretat Social o de la mútua d'accidents de treball, fins al cent per cent de la base mensual de cotització.  
  
Este complement únicament s'abonarà en un màxim de dos processos o períodes de baixa anuals.  
2. En el supòsit de malaltia comuna o accident no laboral, l'empresa complementarà, des del vint-i-uné dia de la baixa, el subsidi que el treballador o treballadora perceba de la Seguretat Social o de la mútua d'accidents de treball, fins al 80 per cent de la base mensual de cotització.  
Este complement únicament s'abonarà durant la primera baixa de l'any i durant un màxim de 180 dies.  
  
Article 44. Assegurança d'accidents  
Ambdós parts acorden que l'empresa concertarà una pòlissa d'assegurança a favor dels seus treballadors i treballadores de la divisió de Servicis Auxiliars per una quantia de 25.000 euros, durant tota la vigència del conveni, en cas de mort o invalidesa permanent total, absoluta o gran invalidesa ocasionada per accident laboral o malaltia professional.  
  
  
CAPÍTOL X  
Conciliació de la vida familiar i professional  
  
Article 45. Excedència per a atendre fills i familiars  
Els treballadors, hòmens o dones, tindran dret a sol·licitar i disfrutar, inclús de manera fraccionada, un període d'excedència:  
a) Per a atendre cada fill, tant quan siga per naturalesa, com per adopció, o en els supòsits d'acolliment, tant permanent com preadoptiu, a comptar de la data de naixement o, si és el cas, de la resolució judicial o administrativa, de duració no superior a tres anys.  
  
b) Per a atendre un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, de duració no superior a dos anys.  
  
No obstant això, si dos o més treballadors i/o treballadores de la mateixa empresa generen eixe dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa. Quan un subjecte causant nou done dret a un període d'excedència nou, el seu inici suposaria la fi de l'excedència que, si és el cas, estiga gaudint.  
El període en què el treballador o treballadora romanga en situació d'excedència, d'acord amb el que establix este article, serà computable als efectes d'antiguitat i el treballador o treballadora tindrà dret a l'assistència a cursos de formació professional, a la participació dels quals serà convocat per l'empresari.   
Durant el primer any tindrà dret a la reserva del seu lloc de treball. Transcorregut el dit termini, la reserva es referirà a un lloc de treball del mateix grup professional.  
  
Article 46. Suspensió del contracte per maternitat  
La treballadora tindrà dret a la suspensió del seu contracte durant 16 setmanes ininterrompudes, ampliables en el supòsit de part múltiple, d'adopció o d'acolliment múltiples en dos setmanes més per cada fill a partir del segon, en els supòsits següents:  
a) Part. El període de suspensió es distribuirà a opció de la interessada sempre que 6 setmanes siguen immediatament posteriors al part.  
  
En cas de defunció de la mare, l'altre progenitor podrà fer ús de la totalitat o, si és el cas, de la part que reste del període de suspensió, computat des de la data del part, i sense que se'n descompte la part que la mare haja pogut disfrutar amb anterioritat al part.   
  
En el supòsit de defunció del fill, el període de suspensió no es veurà reduït, llevat que, una vegada finalitzades les sis setmanes de descans obligatori, la mare sol·licite reincorporar-se al seu lloc de treball.  
  
En cas que ambdós progenitors treballen, la mare, sense perjuí de les sis setmanes immediatament posteriors al part de descans obligatori, a l'iniciar-se el període de descans per maternitat podrà triar que l'altre progenitor gaudisca una part determinada i ininterrompuda del període de descans posterior al part, de manera simultània o successiva amb el de la mare.   
b) Adopció o acolliment, a elecció del treballador o treballadora, des de la resolució judicial per la qual es constituïx l'adopció, o la decisió administrativa o judicial d'acolliment provisional o definitiu, sense que en cap cas un mateix menor puga donar dret a diversos períodes de suspensió.  
  
Article 47. Suspensió del contracte per paternitat  
El treballador tindrà dret a la suspensió del contracte durant tretze dies ininterromputs, ampliables en el supòsit de part, adopció o acolliment múltiples en dos dies més per cada fill a partir del segon, independentment del gaudi compartit dels períodes de descans per maternitat, en els supòsits següents:  
a) Naixement de fill, corresponent en exclusiva, a l'altre progenitor.  
  
b) Adopció o acolliment, corresponent només a un dels progenitors, a elecció dels interessats; no obstant això, quan el període de descans per maternitat siga disfrutat en la seua totalitat per un dels progenitors, el dret a la suspensió per paternitat únicament podrà ser exercit per l'altre.  
El gaudi d'esta suspensió podrà fer-se durant el període comprés des de la finalització dels dos (tres) dies de permís per naixement de fill (regulat en l'art. 20.1.b d'este conveni), per adopció o per acolliment, fins que finalitze la suspensió del contracte per maternitat o immediatament després de la finalització de la dita suspensió.  
El treballador haurà de comunicar a l'empresari l'exercici d'este dret amb una antelació mínima de 15 dies.  
  
Article 48. Absència, reducció o acumulació per lactància  
Les treballadores en situació de lactància d'un fill menor de nou mesos, per a facilitar-la, tindran dret a optar entre:  
a) Absentar-se una hora del treball, que podrà dividir en dos fraccions.   
b) Reduir la seua jornada en mitja hora.  
c) En el moment de la seua reincorporació del període de maternitat, la treballadora que manifeste la seua voluntat expressa, podrà optar per disfrutar un permís de set dies naturals a continuació de la baixa per maternitat, més tres dies hàbils, sense possibilitat d'acumulació als anteriors, per a disfrutar durant els primers dotze mesos de vida del fill a comptar de la data del seu naixement, sempre que n'establisca el gaudi de mutu acord amb l'empresa.  
Este permís podrà ser disfrutat indistintament per la mare o el pare en cas que ambdós treballen. La concreció horària i determinació, si és el cas, del període de gaudi correspon al treballador o treballadora.  
  
  
Article 49. Reducció de jornada per fer-se càrrec de fills o familiars dependents  
Els treballadors i treballadores que es facen càrrec directament de:  
a) Un menor de 12 anys.   
b) Una persona amb discapacitat física, psíquica o sensorial que no exercisca cap activitat retribuïda.  
c) Un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix i que no exercisca cap activitat retribuïda.  
Tindran dret a una reducció de la seua jornada d'un octau, com a mínim, i de la mitat de la jornada, com a màxim, amb la disminució proporcional del salari.  
Esta reducció de jornada podrà ser disfrutada indistintament pel treballador o per la treballadora. No obstant això, si dos o més treballadors o treballadores de la mateixa empresa generen este dret pel mateix subjecte causant, l'empresa podrà limitar el seu exercici simultani per raons justificades de funcionament de l'empresa.   
La reducció de jornada haurà de sol·licitar-se amb una antelació mínima de 15 dies al començament del seu gaudi.   
  
CAPÍTOL XI  
Disposicions diverses  
  
Article 50. Quota sindical  
A requeriment dels treballadors i treballadores afiliats als sindicats, l'empresa descomptarà en la nòmina mensual dels treballadors i treballadores l'import de la quota sindical corresponent. El treballador o treballadora interessat en la realització de tal operació remetrà a la direcció de l'empresa un escrit en què expressarà amb claredat l'orde de descompte, el sindicat a què pertany, la quantia de la quota, així com el número del compte corrent al qual ha de ser transferida la corresponent quantitat. L'empresa efectuarà les detraccions esmentades durant períodes d'un any llevat que s'indique el contrari.  
  
La direcció de l'empresa entregarà una còpia de les transferències i una relació nominal d'estes a la representació sindical corresponent.  
  
  
Article 51. Crèdit sindical  
Els delegats o membres dels comités d'empresa gaudiran de les garanties que els reconeix l'Estatut dels Treballadors i, entre altres, disposaran del crèdit d'hores mensuals retribuïdes que la llei determina.  
  
El delegat sindical així reconegut, si és el cas, de conformitat amb el que establix l'article 10.1 de la Llei Orgànica de Llibertat Sindical (LOLS), disposarà del mateix crèdit d'hores sindicals que els representants dels treballadors de l'àmbit de representació a què pertanga.  
  
El crèdit sindical a què es té dret podrà acumular-se en còmput anual, sempre que es comunique a l'empresa en el primer trimestre de l'any o, si és el cas, durant el primer trimestre de mandat. El còmput de les hores serà per anys naturals i, en cas d'eleccions que no coincidisquen amb l'any complet, el primer dels anys seran les que corresponguen proporcionalment des de la data de l'inici del mandat fins al 31 de desembre, i l'últim, des de l'1 de gener fins a la data de la seua finalització.  
Els delegats o membres del comité podran renunciar a tot o part del crèdit d'hores, en favor d'un altre o altres delegats o membres del comité sense sobrepassar el límit legal. Perquè això produïsca efecte, la cessió d'hores s'haurà de presentar mitjançant un escrit, en què figuraran els punts següents: el nom del cedent i del cessionari, el nombre d'hores cedides i el període pel qual s'efectua la cessió, que haurà de ser per mesos complets, fins a un màxim d'un any, i sempre abans que el cessionari o cessionaris utilitzen les hores. Esta acumulació es realitzarà en còmput anual, sempre que siga comunicada a l'empresa en el primer trimestre de l'any o, si és el cas, durant el primer trimestre o a partir de tres mesos des de la firma del present conveni.  
  
La utilització serà per jornades completes en els casos de comités d'empresa de nou o més membres, excepte el torn de vesprada, que si no se sol·licita per jornada completa coincidirà amb l'inici de la jornada i pel temps necessari.  
  
Article 52. Dret d'informació de la representació dels treballadors  
  
Les competències i garanties de la representació dels treballadors seran les que establixen els articles 64 i 68 de l'Estatut dels Treballadors i la Llei Orgànica de Llibertat Sindical.  
En els supòsits en què es requerisca un informe del comité d'empresa, sense perjuí del que establix l'article 64.2 de l'Estatut dels Treballadors, este haurà d'entregar-lo a l'empresa en el termini màxim de quinze dies. El seu silenci haurà de considerar-se a favor de la mesura proposada per l'empresa.  
  
Article 53. Peces de treball  
En matèria d'uniformitat i imatge, caldrà ajustar-se a allò que ha sigut disposat en cada moment per les directrius marcades per l'empresa, en funció de la naturalesa del servici i de les necessitats dels clients.  
L'empresa dotarà cada treballador i/o treballadora de les peces que comprenga la uniformitat en cada cas almenys una vegada per temporada i any, i les reposarà si es deterioren.  
  
Article 54. Drets dels treballadors i treballadores  
Els treballadors i treballadores tenen dret a què se'ls done un treball efectiu d'acord amb el seu grup professional, amb les excepcions previstes en l'Estatut dels Treballadors; a la formació professional en el treball; a no ser discriminats per raons de sexe, estat civil, edat, condició social, idees religioses o polítiques, afiliació o no a un sindicat; a la seua integritat física i a una política de seguretat adequada; a la consideració deguda a la seua dignitat; a la percepció puntual de la remuneració pactada; a l'exercici individual de les accions derivades del seu contracte, i a qualssevol altres drets arreplegats en l'Estatut dels Treballadors i en la legislació específica vigent.  
  
Article 55. Deures dels treballadors i treballadores  
Els treballadors i treballadores tenen com a deures bàsics:  
a) Complir amb les obligacions concretes del seu lloc de treball, de conformitat amb les regles de la bona fe i diligència; realitzar el treball convingut sota la direcció dels caps en què l'empresa delegue, i complir les ordes o instruccions que impartixen en l'exercici regular de les seues facultats de direcció i, en qualsevol cas, les que conformen l'objecte per al qual ha sigut contractat.  
  
b) Observar les mesures de seguretat i higiene de compliment general, les que s'adopten referents a les condicions del lloc de treball específic que es cobrirà i, en particular, les següents:  
- El treballador o treballadora utilitzarà els útils, les ferramentes, els vestuari, les màquines, els equips de transport, els mitjans i els equips de protecció, i, en general, qualssevol altres mitjans amb què desenrotlle la seua activitat o treball d'acord amb les instruccions rebudes per part de l'empresa. També els cuidarà, els mantindrà en un estat de conservació i neteja perfecte i donarà compte a l'empresa, a través del responsable d'equip, encarregat, coordinador o inspector que corresponga, de les faltes o defectes que puga haver-hi per al seu coneixement i possible esmena, amb la pretensió de mantindre la qualitat del servici.  
  
- El treballador o treballadora tindrà l'obligació de no posar fora de funcionament i utilitzar correctament els dispositius de seguretat que hi haja o que s'instal·len en els mitjans relacionats amb la seua activitat o en els llocs de treball en què esta tinga lloc. També haurà d'informar immediatament el seu supe ior jeràrquic directe sobre qualsevol situació que, al seu parer, comporte, per motius raonables, un risc per a la seguretat i la salut dels treballadors o treballadores.  
L'incompliment per part dels treballadors i treballadores de les obligacions en matèria de prevenció de riscos a què es referixen els apartats anteriors tindrà la consideració d'incompliment laboral a efectes disciplinaris.  
c) No concórrer amb l'activitat de l'empresa.  
d) Contribuir a la millora de la productivitat.  
e) El caràcter confidencial de la prestació del servici fa especialment exigible que els treballadors i treballadores subjectes a este conveni col·lectiu, mantinguen amb especial rigor els secrets relatius a l'explotació i als negocis de la seua empresa i aquells de les empreses en què presten els seus servicis. Quan la dita prestació de servici conculque qualsevol disposició legal, serà posada en coneixement immediat de l'inspector o cap corresponent, que, si és el cas, tractarà el tema amb l'empresa amb total i absoluta reserva confidencial, excepte en cas que la norma transgredida es trobe prevista en el Codi Penal, cas en què, després de l'estudi convenient de la situació, podrà ser denunciada per les vies reglamentàries a les autoritats competents.  
  
  
Article 56. Igualtat d'oportunitats i no-discriminació entre les persones  
Les parts afectades per este conveni, i a l'aplicar-lo, es comprometen a promoure el principi d'igualtat d'oportunitats i no-discriminació en les condicions laborals per raons de sexe, estat civil, edat, raça, nacionalitat, condició social, idees religioses o polítiques, afiliació o no a un sindicat, així com per raons de llengua dins de l'Estat espanyol, tot això de conformitat a la legislació vigent i, en especial, a allò que regula la Llei Orgànica 3/2007, d'Igualtat Efectiva entre Dones i Hòmens i la resta de legislació de desplegament.  
  
Els drets establits en el present conveni afecten per igual l'home i la dona d'acord amb les disposicions vigents en cada moment. Cap clàusula d'este conveni podrà ser interpretada en sentit discriminatori en els grups professionals, condicions de treball o remuneració entre treballadors d'un sexe o de l'altre.  
Este compromís comporta eliminar els obstacles que puguen incidir en el no-compliment de la igualtat de condicions entre dones i hòmens, així com posar en marxa mesures d'acció positiva o altres necessàries per a corregir possibles situacions de discriminació, entre altres, les polítiques de contractació, ocupació, igualtat d'oportunitats i grups professionals.  
Fruit d'este compromís, les parts afectades per este conveni fan seu el Pla d'Igualtat d'Eulen, SA, negociat i firmat entre la direcció de l'empresa i els sindicats més representatius en esta a escala nacional.  
  
A més de col·laborar i fer un seguiment del compliment de les mesures acordades en el pla d'igualtat esmentat i de les que, si és el cas, puguen establir-se en el futur per a desplegar-lo, les parts afectades per este conveni per mitjà de la negociació col·lectiva podran acordar i establir mesures addicionals o complementàries d'acció positiva per a afavorir l'accés de les dones a totes les professions. A este efecte, podran establir reserves i preferències en les condicions de contractació de manera que, en igualtat de condicions d'idoneïtat, tinguen preferència per a ser contractades les persones del sexe menys representat en el grup professional en qüestió. Així mateix, en l'àmbit esmentat, la negociació col·lectiva podrà establir este tipus de mesures en les condicions de classificació professional, promoció i formació, de manera que, en igualtat de condicions d'idoneïtat, tinguen preferència les persones del sexe menys representat per a afavorir el seu accés en el grup professional o lloc de treball en qüestió.  
  
A fi de complir el que s'ha disposat més amunt, en el termini de tres mesos, es crearà la Comissió d'Igualtat, que, de manera paritària, elaborarà, implantarà i avaluarà els objectius i les mesures esmentats. Les persones integrants de la dita comissió tindran justificada la seua absència del lloc de treball durant el temps necessari per a desenrotllar les funcions encomanades, amb càrrec al crèdit sindical que legalment els corresponga.  
  
Article 57. Prevenció i tractament de situacions d'assetjament moral i sexual  
Les parts firmants reconeixen i defenen el dret de qualsevol persona a rebre un tracte cortés, respectuós i digne. Tots els treballadors i treballadores tenen dret a un entorn lliure de conductes i comportaments d'assetjament sexual, abús psicològic, fustigació moral, intimidació o qualsevol altre que atempte contra la seua dignitat personal o supose la seua discriminació. Les persones amb responsabilitat de comandament tenen l'obligació de garantir les condicions adequades de treball en el seu àmbit de responsabilitat.  
En conseqüència, de cap manera es tolerarà que les relacions laborals, professionals o contractuals establides pels empleats d'Eulen entre si, puguen ser utilitzades per a propiciar situacions que atempten contra la seua dignitat i la seua integritat física i moral.  
Per això, l'empresa, junt amb els representants dels treballadors, es compromet a treballar en la implantació de polítiques (valors, normes i responsabilitats definides en tots els nivells de l'organització), que garantisquen i mantinguen entorns laborals lliures d'assetjament, on es respecte la dignitat del treballador i de la treballadora i es facilite el desenrotllament de les persones, i a donar a conéixer els procediments creats per a previndre, controlar i sancionar qualsevol tipus d'actuació que es produïsca, relatius a la protecció de la dignitat de la dona i de l'home en el treball.  
Tots els treballadors i treballadores tenen la responsabilitat d'ajudar a crear un entorn laboral en què es respecte la dignitat de tots. Per la seua banda, els caps de l'empresa hauran de garantir que no es produïsquen estes conductes en els servicis sota la seua responsabilitat.  
  
I. ASSETJAMENT SEXUAL  
Es considera com a assetjament sexual qualsevol conducta consistent en paraules, gestos, actituds o actes concrets desenrotllada en l'àmbit laboral que es dirigisca a una altra persona amb intenció d'aconseguir una resposta de naturalesa sexual no desitjada per la víctima.  
El caràcter laboral es presumix al produir-se en l'àmbit de l'organització de l'empresa, així com quan la conducta es posa en relació amb les condicions de treball, de formació o de promoció en el treball.  
L'acció exercida per l'assetjador ha de ser indesitjada i rebutjada per qui la patix. Ha d'haver-hi absència de reciprocitat per part de qui rep l'acció.  
  
II. ASSETJAMENT MORAL  
Es considera com a assetjament moral qualsevol conducta, pràctica o comportament, realitzada de manera sistemàtica o recurrent, en el si d'una relació de treball, que supose directament o indirecta un menyscabament o un atemptat contra la dignitat del treballador o treballadora, al qual s'intenta sotmetre emocionalment i psicològicament de manera violenta o hostil, que perseguix anul·lar-ne la capacitat, la promoció professional o la permanència en el lloc de treball, i que afecta negativament l'entorn laboral.  
  
III. PROCEDIMENT D'ACTUACIÓ  
1. Amb el fi d'assegurar que els seus treballadors i treballadores no siguen víctimes d'assetjament, el grup Eulen ha creat un procediment de denúncia, d'investigació i de solució (conciliatòria i sancionadora) per a afrontar este tipus de problemes. Qualsevol expedient sobre assetjament que siga incoat per este procediment serà tractat amb la serietat del cas, de manera ràpida, confidencial i imparcial.   
2. El procediment faculta tots els seus empleats per a denunciar qualsevol acte d'assetjament en el lloc de treball. La denúncia haurà de contindre la descripció dels incidents i haurà de ser dirigida a un membre del departament de recursos humans de l'empresa. El procediment establit i la legislació vigent asseguren que els empleats que denuncien o siguen testimonis no patiran represàlies.  
3. De conformitat amb el dit procediment aprovat, s'imposaran sancions als treballadors o treballadores respecte dels quals queden acreditats comportaments que evidencien que assetgen, fustiguen, molesten o intimiden un altre treballador o treballadora. Així mateix, s'exigiran les responsabilitats corresponents als directius o caps que ho sàpien i no complisquen amb la seua obligació de mantindre els seus llocs de treball lliures de tota forma d'assetjament.   
  
CAPÍTOL XII  
Premis, faltes i sancions  
  
Article 58. Premis  
A fi de compensar la conducta, el rendiment, la laboriositat o semblant, l'empresa podrà atorgar, després de comunicar-ho als representants dels treballadors, que a este efecte seran escoltats, algun dels premis que s'enuncien a continuació:  
a) Menció pública.  
b) Gratificació voluntària de 36 a 210 euros per una sola vegada.  
c) Augment de vacacions: de fins a dos dies.  
d) Cancel·lació de notes desfavorables.  
  
Article 59. Faltes  
Tindran la consideració de falta els incompliments de les obligacions laborals del treballador o treballadora al qual se li atribuïsquen per la seua comissió voluntària o per la seua conducta negligent. Les faltes es graduaran atenent a la seua voluntarietat, importància i transcendència per a l'activitat normal de l'empresa en lleus, greus i molt greus. Els treballadors i treballadores podran ser sancionats per la direcció de l'empresa d'acord amb la graduació de les faltes i sancions que s'establixen a continuació.  
  
Article 60. Faltes lleus  
1. D'una a tres faltes de puntualitat en l'assistència al treball durant el període d'un mes, inferior a quinze minuts, sense que hi haja causes justificades.  
2. L'abandó injustificat del lloc de treball o del servicis, sense avís o autorització previs, de fins a deu minuts. Al marge de la seua duració, si com a conseqüència de l'abandó s'origina un perjuí de consideració a l'empresa o és causa directa d'accident dels companys de treball, es considerarà falta greu o molt greu d'acord amb el que establixen els apartats següents respecte de la infracció de normes de seguretat i salut laboral. Per a la qualificació del perjuí s'atendran, entre altres criteris, el tenor de la queixa del client, els danys ocasionats o potencials concrets, etc.  
3. No comunicar a l'empresa els canvis de domicili i telèfon de localització i/o circumstàncies personals que puguen afectar la seua relació i obligacions amb l'empresa en el termini de cinc dies després d'efectuar-los.  
4. L'aspecte descuidat i la falta de neteja i higiene personal, de l'uniforme, roba o equips, de manera ocasional, quan siga de tal índole que puga afectar el procés productiu i la imatge de l'empresa.  
5. La falta de respecte i consideració en matèria lleu a subordinats, companys, caps o qualsevol tercer mentre es troben de servici, l'ús durant este de paraules indecoroses o malsonants, així com no atendre el públic o els usuaris dels servicis amb la correcció i diligències degudes. Si això revestix gravetat o es dóna de manera greu, la falta es reputarà greu o molt greu.  
6. Els errors o demores inexplicables i distraccions en la realització del treball o el descuit imprudent en la conservació dels gèneres o del material de treball, sempre que no provoque un dany greu o molt greu a l'empresa, cas en el qual serà considerada una falta d'eixa naturalesa.   
  
7. No avisar el seu cap immediat dels defectes del material o de la necessitat d'este per al bon desenvolupament del treball.  
8. L'incompliment de la prohibició de fumar establida en la Llei 26/2005 o qualsevol normativa que la substituïsca.  
9. La mera desobediència als superiors en qualsevol matèria que siga pròpia del servici o la inobservança d'algun aspecte xicotet de les ordes de servici o lloc impartides pels caps intermedis d'Eulen, SA, tot això en matèria lleu. Si es tracta d'un aspecte d'una certa importància o implica algun perjuí manifest de la disciplina o se'n deriva algun perjuí per a l'empresa, podrà ser considerada una falta greu o molt greu.  
  
10. Com que gran part dels servicis prestats pel personal afectat pel present conveni es presten en llocs de treball la titularitat dels quals no correspon a Eulen, SA, les parts pacten que es considerarà greu, de manera específica, el compliment d'instruccions en matèria d'execució del servici que siguen impartides per personal alié a Eulen, SA. A més, tindran la consideració de molt greus les iniciatives que, en matèria laboral (gaudi de permisos retribuïts, vacacions, etc.), siguen adoptades sense coneixement dels caps intermedis d'Eulen, SA, bé per iniciativa pròpia del treballador o treballadora infractors bé en compliment de directrius impartides per personal alié a l'empresa.  
11. L'incompliment de les obligacions que preveuen l'art. 29 de la Llei 31/1995, de 8 de novembre, de Prevenció de Riscos Laborals i la normativa que la desplega i les disposicions del present conveni col·lectiu referides a obligacions dels treballadors i treballadores en matèria de seguretat i salut, sempre que la seua inobservança no comporte un risc greu per als seus companys o companyes de treball o terceres persones.  
12. Les discussions amb els companys de treball en les dependències de l'empresa o durant la jornada laboral, sempre que no siga en presència de públic.  
13. Qualsevol altre incompliment que supose una infracció lleu dels deures laborals del treballador o treballadora consignats en el present conveni col·lectiu i en les normes aplicables.  
  
Article 61. Faltes greus  
1. La falta injustificada de puntualitat en l'assistència al treball o l'acumulació de diverses que no hagen sigut prèviament sancionades, quan el temps de retard acumulat excedisca quinze minuts en un mes.  
  
2. No portar totes o alguna de les peces que componguen la uniformitat obligatòria definida per l'empresa.  
3. L'abandó injustificat del lloc de treball o del servici, sense avís o autorització previs, per més de 10 minuts i fins a 120 en una mateixa jornada. Si es causen perjuís molt greus, la falta serà considerada molt greu.  
4. Absència al treball sense l'autorització deguda o causa justificada de fins a 2 dies en el període de 30 dies. Serà molt greu si l'absència causa algun perjuí molt greu.  
5. L'assistència al treball en estat d'embriaguesa o sota els efectes de drogues o estupefaents.  
6. Justificació absència. No notificar a Eulen, SA, o al responsable del servici, amb caràcter previ o, si és el cas, dins de les vint-i-quatre hores següents, la inassistència al treball, llevat que es prove la impossibilitat d'haver-ho pogut fer.  
7. Justificació absència. No remetre a l'empresa el comunicat de baixa o, si és el cas, els parts de confirmació per incapacitat temporal en el termini màxim de tres dies comptats a partir de la data de ser expedits, així com el comunicat d'alta en el termini de les 24 hores següents.  
8. Simular o suplantar, per mitjà de qualsevol forma, la presència o el canvi de servici o torn no autoritzat prèviament per l'empresa d'un altre treballador o treballadora en l'empresa als efectes del compliment de les seues obligacions laborals.  
9. Emprar els mitjans de comunicació de l'empresa o del client per a usos distints per als quals estan habilitats, incloent-hi l'ús indegut d'internet i del correu electrònic i les descàrregues il·legals. Emprar per a ús propi articles o efectes de l'empresa o traure'ls de les seues instal·lacions o dependències (pròpies o del client), llevat que hi tinguen autorització. Així mateix, es considerarà una falta greu l'ús de telèfons mòbils particulars durant la jornada laboral en contra de les instruccions de l'empresa.  
10. Facilitar la clau d'accés individual a una altra persona, simular la identitat d'un altre utilitzant la seua clau i crear còpies de fitxers sense l'autorització de l'empresa.  
11. L'ús de temps de treball, materials, etc. en qüestions alienes al treball o en benefici propi.  
12. La utilització indeguda o inadequada de materials, útils, mitjans o anàlegs i la negligència, imprudència o descuit greus en el treball quan provoquen al servici o a l'empresa un dany, o la negligència greu en la conservació de materials o màquines, quan el treballador o treballadora en siga responsable.  
  
13. No advertir immediatament als seus caps qualsevol anomalia, avaria o accident que observe en les instal·lacions, la maquinària o els locals, així com ocultar-los o falsejar-los.  
14. No reflectir les incidències ocorregudes en el servici en el corresponent part d'incidències i no omplir-lo en els servicis en què siga obligatori.  
15. Entremetre's en assumptes propis del client, del seu personal o de les visites.  
16. No atendre, durant el període de disponibilitat, el telèfon mòbil o qualsevol altre dispositiu de comunicació de l'empresa assignat, portar-lo desconnectat o no avisar immediatament l'empresa que està avariat, sense perjuí del que establix el punt 21 de l'article següent.  
17. La no-assistència als cursos en matèria de seguretat laboral proposats per l'empresa.  
18. L'incompliment de les obligacions dels treballadors i treballadores en matèria de prevenció de riscos, establides en l'article 29 de la Llei 31/1995, de 8 novembre, de Prevenció de Riscos Laborals i, en particular, de les establides per l'empresa o el client quan de tal incompliment es puga derivar o derive un risc greu per a la seguretat i salut del mateix treballador o treballadora o de tercers, o origine danys greus a l'empresa.  
19. La reiteració o reincidència en la comissió de faltes lleus, encara que siga de distinta naturalesa, en un període de tres mesos si hi ha hagut alguna sanció.  
20. La no-entrega, o el seu retard, de fons de l'empresa o del client a l'empresa de transport de fons en els servicis en què es gestione el cobrament per compte del client, de manera que s'incomplisca el procediment establit.  
21. Qualsevol altre incompliment que supose una infracció greu dels deures laborals del treballador o treballadora consignats en el present conveni col·lectiu i en les normes vigents.  
  
Article 62. Faltes molt greus  
1. Més de deu faltes injustificades de puntualitat en l'assistència al treball superiors a cinc minuts, comeses en un període de tres mesos, o de vint, durant sis mesos.  
2. L'abandó del treball en llocs de responsabilitat, independentment del temps d'abandó.  
3. Absència. La falta injustificada al treball de més de 2 dies en el període de 180 dies.  
4. La negativa expressa o tàcita reiterada a justificar una o més insassistències.  
5. La continuada i habitual falta de neteja i higiene de tal índole que puga afectar el procés productiu i la imatge de l'empresa.  
6. Realitzar treballs a jornal o per compte propi quan el treballador o treballadora es trobe en situació d'incapacitat temporal, així com prolongar la dita situació indegudament.  
7. La simulació de malaltia o accident, així com l'al·legació de motius falsos per a l'obtenció de permisos i llicències.  
8. Fer desaparéixer, inutilitzar, destrossar o causar desperfectes en els materials, les ferramentes, les màquines, els aparells, els útils, les instal·lacions, els edificis, els vehicles o, fins i tot, els documents de l'empresa.  
9. Trobar-se en un estat d'embriaguesa o sota l'efecte del consum de drogues o estupefaents de manera reiterada durant el compliment del treball de manera que repercutisca en este.  
10. Fumar en llocs perillosos o inflamables.  
11. La falsedat, la transgressió de la bona fe contractual, el frau, l'acceptació de recompenses o favors de qualsevol índole, la deslleialtat o l'abús de confiança en les gestions encomanades, i el furt o robatori tant a l'empresa com a companys de treball o a tercers amb motiu o ocasió de servici.  
12. Els actes desenrotllats en el centre de treball o fora d'este durant la realització del servici o durant la jornada de treball que siguen constitutius d'il·lícit penal.  
13. Competència deslleial. Que el treballador o treballadora, o un tercer, entaule amb una altra persona negociacions per a prestar, per compte propi o a jornal, un servici de la mateixa activitat de l'empresa o semblant.  
14. Els maltractaments de paraula o obra, la falta de respecte i de consideració als superiors, als companys de treball, als clients i al públic en general.  
15. Falta notòria de respecte o consideració al públic.  
16. Qualsevol conducta, en l'àmbit laboral, que atempte greument al respecte, a la intimitat o a la dignitat per mitjà de l'ofensa, verbal o física, de caràcter sexual o assetjament moral. Si la mencionada conducta és duta a terme prevalent-se d'una posició jeràrquica, suposarà una circumstància agreujant d'aquella.  
17. La participació en baralles o discussions mentre el treballador o treballadora es trobe de servici, o fora d'este si es produïxen per motius de treball.  
18. La violació del secret de correspondència o documents reservats de l'empresa o del client, o revelar a elements que en siguen estranys, dades de reserva obligada o altres documents del personal, dels clients o de la mateixa empresa. Donar a conéixer a tercers no autoritzats expressament circumstàncies que puguen afectar la intimitat de les persones o la prestació correcta del servici. L'obtenció, apropiació o semblant de documents que directament o indirectament tinguen a veure amb el servici així com la realització, l'obtenció o l'ús de fotocòpies de tals documents sense autorització prèvia i expressa de l'empresa.  
19. L'incompliment de les obligacions dels treballadors i treballadores en matèria de prevenció de riscos, establides en l'article 29 de la Llei 31/1995, de 8 novembre, de Prevenció de Riscos Laborals, i en particular de les normes de seguretat i salut establides per l'empresa o el client quan del dit incompliment puga derivar o derive en un risc molt greu per a si o per a tercers, o origine danys molt greus a l'empresa.  
  
En concret, serà considerada falta molt greu no utilitzar, o fer-ho indegudament, els equips de protecció individual subministrats per l'empresa o utilitzar equips no autoritzats per l'empresa, així com no observar els procediments de protecció definits degudament.  
20. La negativa a passar revisions mèdiques obligatòries en els termes de l'article 22 de la Llei de Prevenció de Riscos Laborals i la resta de normativa concordant, així com en els termes del que establix l'article 39 del present conveni col·lectiu. S'hi inclou la no-col·laboració respecte d'això.  
21. Disminució voluntària i continuada del rendiment. S'hi inclou el fet de no atendre, durant el període de disponibilitat, el telèfon mòbil o qualsevol altre dispositiu de comunicació de l'empresa assignat, portar-lo desconnectat o no avisar immediatament a l'empresa que està avariat, això quan l'anterior succeïsca en més d'una ocasió en el període de 60 dies hàbils de l'empleat o quan les conseqüències derivades siguen de gravetat.  
22. Entregar-se a jocs i distraccions durant la jornada. Dormir durant la jornada de treball.  
23. Demanar, exigir o acceptar una remuneració o un altre benefici del client o d'una altra persona que es relacione amb el treball.  
24. La negligència o desídia en el subministrament, l'elaboració o la manipulació d'aliments. No comunicar el mal estat apreciable dels aliments.  
25. La indisciplina o desobediència als superiors en el treball en matèria greu o molt greu, o la desobediència continuada o persistent i la reiteració o reincidència en eixos comportaments.  
26. Permetre l'accés a un lloc a personal no autoritzat.  
27. No complir les obligacions derivades de l'ús d'un vehicle d'empresa.  
28. Qualsevol altre incompliment que supose una infracció molt greu de les obligacions laborals del treballador o treballadora consignades en el present conveni col·lectiu i en les normes aplicables.  
  
29. La reiteració o reincidència en una falta greu, encara que siga de distinta naturalesa, sempre que es cometa dins dels sis mesos següents d'haver-se produït la primera.  
  
Article 63. Sancions  
a) Per faltes lleus: amonestació verbal o escrita.  
b) Per faltes greus: suspensió de sou i faena d'1 a 15 dies.  
c) Per faltes molt greus: suspensió de sou i faena de 16 a 60 dies o acomiadament.  
  
CAPÍTOL XIII  
Diversos  
  
Article 64. Solució extrajudicial de conflictes  
La solució dels conflictes que afecten els treballadors i l'empresa inclosos en l'àmbit d'aplicació del present conveni col·lectiu, s'efectuarà d'acord amb els procediments regulats en el V Acord de Solució Extrajudicial de Conflictes Laborals de la Comunitat Valenciana o qualsevol acord que puga substituir-lo.  
Totes les discrepàncies que es produïsquen en la interpretació o l'aplicació del present conveni col·lectiu que no hagen pogut ser resoltes en el si de la comissió paritària, hauran de resoldre's, amb caràcter previ a una demanda judicial, d'acord amb els procediments regulats en el V Acord de Solució Extrajudicial de Conflictes Laborals de la Comunitat Valenciana o qualsevol acord que puga substituir-lo.  
  
Article 65. Procediment d'inaplicació  
Durant la vigència d'este conveni, i de conformitat amb l'apartat c de l'article 85.3 de l'Estatut dels Treballadors sobre continguts mínims obligatoris en els convenis col·lectius, s'establixen els procediments arreplegats en l'article 82.3 de l'Estatut dels Treballadors per a resoldre les discrepàncies per a la no-aplicació de les condicions de treball, adaptant els procediments regulats en el V Acord de Solució Extrajudicial de Conflictes Laborals de la Comunitat Valenciana o qualsevol acord que puga substituir-lo.  
  
DISPOSICIONS ADDICIONALS  
  
Primera  
Quant al que no s'haja previst en este conveni col·lectiu s'estarà, únicament i exclusivament, a les disposicions contingudes en l'Estatut dels Treballadors i les normes que el complementen que siguen aplicables de manera imperativa per considerar-se dret necessari, de manera que no es complementarà amb altres convenis col·lectius ni ordenances laborals, excepte que es remeta expressament i específicament a estos en el present conveni.  
  
Segona  
De conformitat amb el que establix l'article 84.2 de l'Estatut dels Treballadors, el present conveni col·lectiu tindrà prioritat aplicativa respecte dels convenis col·lectius sectorials d'àmbit estatal, autonòmics o d'àmbit inferior.  
Així mateix, i en compliment del precepte mencionat, sí que seran aplicables a l'empresa les clàusules convencionals dels convenis sectorials que siguen aplicables en funció de l'activitat o naturalesa de servici específiques al qual estiguen destinats els treballadors i/o treballadores en qüestió, que regulen la contractació laboral temporal i la subrogació dels treballadors o clàusules equivalents de permanència en en el lloc dels treballadors.   
  
Tercera  
Si durant la vigència prevista per a este conveni es firma un conveni col·lectiu nacional d'empresa que regule específicament les activitats descrites en l'àmbit funcional del present conveni, s'aplicarà aquell en la seua integritat, respectant-se en qualsevol cas les condicions econòmiques més beneficioses ací pactades, si en el còmput anual són superiors a les establides en el conveni.  
Si durant la vigència prevista per a este conveni es firma un conveni col·lectiu sectorial d'àmbit nacional u autonòmic que regule específicament les activitats descrites en l'àmbit funcional del present conveni, s'aplicarà aquell en totes les matèries sobre les quals el present conveni no tinga prioritat aplicativa, d'acord amb el que establix l'article 84.2 de l'Estatut dels Treballadors.  
  
DISPOSICIONES TRANSITÒRIES   
  
Primera  
Les millores salarials establides per alguna disposició legal de rang superior a este conveni (ex. regulació del salari mínim interprofessional), quedaran absorbides o compensades si superen els salaris que s'hi establixen considerats en còmput global i anual.  
  
Segona  
Com a desenrotllament del que regula l'article 9 del present conveni col·lectiu, quant a la promoció de treballadors i treballadores del Grup d'Inici al grup professional i durant la vigència del present conveni, el període que ha de transcórrer perquè la promoció al grup professional I tinga efecte serà de quaranta-huit mesos en dos casos especials. En primer lloc, en cas de treballadors i treballadores contractats específicament per a cobrir llocs de treball en servicis dels quals l'empresa adjudicatària siga Eulen, SA i en ocasió de la seua posada en marxa. En segon lloc, en cas de treballadors o treballadores als quals se'ls concedisca l'adjudicació per un període mínim de dos anys, prorrogables d'acord amb els plecs o el contracte mercantil per períodes anuals fins a completar quatre anys, mentres els treballadors i treballadores hi seguisquen destinats i fins que isca novament a concurs.